text:
Aromai a jere scuasit une ore che Spilot al spietave il Comissari Rocheton daûr da ostarie. Al cjaminave sù e jù, gnervôs, fermantsi ogni tant a cjalâ i brentiei metûts in rie, plens di aghe fin su l’ôr.
Fûr che un.
Di fat, l’ultin brentiel al jere plen a mieç e sul fîl de aghe si viodeve un cjapiel.
Cuissà che che al jere sucedût. Alc al veve ruvinât chel repeç che i vecjos a dopravin par sglonfâ il len, cussì che, une volte molade fûr la aghe, il brentiel al podeve jessi jemplât di vin cence nissune pôre.
— Fer Spilot! — La vôs fuarte dal Comissari Rocheton a veve spaurît il zovin.
— No stâ ruvinâ il lûc dal delit! Za tu âs cjaminât ator dai brentiei, salacor puartant vie cualchi olme!
— Che al scusi, Comissari. Ma chi je aghe par dut. Al è dificil par fin stâ impins!
Rocheton al cjalave il cjapiel sul fîl de aghe. Sbassant il voli, si jere ancje inacuart che in bande si viodevin tocs di len: ce che al restave di une cjadree sfracassade.
— Alore, Spilot. Il delit al è clâr come la lûs dal soreli. Usgnot passade, un om al tornave a cjase trancuîl. Il sassin, platât par ben, al è saltât fûr di bot e i à rot la cjadree sul cjâf. No content, lu à butât dentri intal brentiel e lu à inneât, fasint dut chest slavanderi. Une volte muart, al à tirât fûr il cuarp e butât di cualchi bande, smenteant il cjapiel sul fîl de aghe.
Spilot al cjalave il Comissari, cirint di imagjinâsi intal cerviel la sene dal delit.
— Ma Comissari, — al veve po dopo scomençât. — Metìnle cussì. Usgnot passade, un om al tornave a cjase trancuîl. Capitât dongje de ostarie al è stât cjapât di un colp di sêt. Jessint che l’ambient al jere sierât e viodint i brentiei plens di aghe, al à doprât la cjadree par rimpinâsi e podê bevi. La cjadree si è rote e lui al è sbrissât dentri, fasint strucjâ mieze aghe. Po dopo, rivât a saltâ fûr, al è lât cjase dut imbombât, smenteantsi dal cjapiel.
Intant dongje di lôr al passave Tombul Barberosse che al cjacarave cun l’ostîr.
— … E cussì o soi colât dentri. Cumò o cjapi sù il cjapiel e o doi la jemple di aghe, fin su l’ôr!
— Spilot… — Al veve dit Rocheton. — Eco, sberdeât il câs dal brentiel a mieç!
di Massim Furlan


c: text/html

text:
Cjârs Cunfradis, Autoritâts e Amîs,
al è cun grant plasê che us puarti ancje jo, a non de nestre Societât Filologjiche, il plui cordiâl benvignût a chest Congrès di Colorêt, dopo di vê scoltât lis peraulis di salût dal Sindic e dai sorestants ch’a son chi cun nô. Un salût particolâr a chei ch’a vegnin di plui lontan, dal Venit e di Triest, ai rapresentants di altris associazions dal teritori, ai reladôrs ch’o vin scoltât cumò denant e ai colaboradôrs dal Numar Unic, ch’o presentìn ca di pôc.
Al è di cualchi timp aromai che, cuntune programazion plui “lungje”, plurienâl, des manifestazions sociâls, o rivìn a lâ in localitâts che ancjemò no vevin fat il Congrès: ancje culì a Colorêt e je une prime volte. E je une prime volte intune comunitât, ch’e onore il Friûl cu la memorie e il spirt dai siei vons, no mancul che, in dì di vuê, cu la dedizion, cul lavôr e cul impegn dai siei citadins, une localitât là che si sint a fuart il revoc di chê definizion cussì biele, par nô, di Friûl “piccolo compendio dell’universo”, une definizion che cun braùre o fasìn nestre e o puartìn tant che bandiere dal nestri jessi furlans. Sì, parcè che propit chi a Colorêt, scune di leteradure e di art, Ippolito Nievo e prime di lui il grant Ermes di Colorêt, pari de puisie furlane dal Sîscent, a scoltavin e a capivin la vôs de nestre Tiere, a vivevin lis emozions di cheste nature, tra aghis e culinis, a scrivevin pagjinis ch’a son restadis patrimoni de nestre int. Ancje nô o sin clamâts a scoltâ cheste vôs e a vivi cheste nature, o sin clamât a capî il sens profont di cheste armonie e a trasmetilu ai furlans di doman.
Cun chest di Colorêt dal 2018 o sin rivâts a cuote novantecinc pai Congrès – ancje se la Societât di agns a’nd à di plui, esatamentri novantenûf, e o sin simpri plui sot cul Centenari di fondazion, che nus capite l’an cu ven. Ma prime di cjalâ indenant e frontâ il discors dal Centenari, o ai miôr di dâ un cuc indaûr, al an di ativitât ch’o vin a pene passât.
Chest an par nô al è stât un an impegnatîf, une vore impegnatîf. A partî de scuele. O savês ch’o vin inviât di doi agns, in convenzion cu la Regjon e l’ARLeF, il DocuScuele, il Centri di documentazion ricercje e sperimentazion didatiche pe scuele furlane, une struture ch’o vin di fâle cressi e di metile in condizions di operâ simpri di plui e simpri miôr: pe formazion e informazion dai insegnants, pe produzion dai materiâi e pe inovazion de didatiche, massime te scuele de infanzie e te primarie. E i numars, o domandi scuse se ju doi, a son impuartants. O vin 856 docents iscrits al DocuScuele, o rivìn plui o mancul a 400 progjets e materiâi didatics cjamâts sul sît (il patrimoni librari al è ancjemò plui grant: a son passe mil i volums su la scuele furlane e la leteradure pai fruts logâts in biblioteche), o vin inviât colaborazions e contats cun passe 700 sogjets – o ripet, passe 700 sogjets – tra ents publics e istituzions scuelastichis, insegnants, ents privâts e specialiscj de formazion e de didatiche. Lis manifestazions plui impuartantis a viodin simpri une partecipazion une vore alte di docents: la tradizionâl Zornade de scuele furlane (“Marilenghe e Mariscuele”), che si ten a Codroip in ocasion de Fieste de Patrie, e à contât chest an 127 iscrits a ’seminaris e laboratoris; il cors intensîf di scriture di trente oris, in Lui, al à vût 47 iscrits, ducj insegnants in servizi; i trê dîs de furtunade Scuele d’Avost, a Aplis di Davâr, e à contât 89 iscrits. No dîs nuie de gnove edizion di Olmis, la numar vincjecinc, ch’o vin dât fûr in 24.000 copiis ai fruts de scuele primarie; no dîs nuie dal boletin Scuele furlane, ch’al informe su lis novitâts di chest setôr, disponibil su cjarte e in formât eletronic; no dîs nuie nancje dal progjet InterReg Eduka, di colaborazion transfrontaliere tra Friûl e Slovenie, cu la partecipazion di scuelis, Universitâts e altris Istitûts culturâi; e no dîs nuie, alore, nancje dai laboratoris e dai materiâi dal progjet par cognossi la Vuere dal ’14-’18 in Friûl, un progjet che nus à dât bielis sodisfazions di partecipazion di insegnants, studiôs e public. La scuele regjonâl, duncje, nus domande atenzion e cheste atenzion le vin rapresentade ae gnove Assessore ae Istruzion, Alessia Rosolen, prime di dut par dâ continuitât al DocuScuele, ma ancje par viodi di cjapâ sù diretamentri nô, in Filologjiche, chês funzions di servizi ae comunitât furlane ch’o sin in stât di garantî, cu la formazion dai docents in servizi e la produzion dai materiâi didatics.
Ma il secont discors, fondamentâl, al è chel de promozion de lenghe e de culture furlane, parcè che ancje su chest cantin o vin di dâ continuitât a lis iniziativis in cors. A partî de Setemane de culture furlane, la rassegne regjonâl plui impuartant che si ocupe di promovi lenghe, culture e identitât di chenti. I numars de Setemane de culture, chest an dai 10 ai 20 di Mai (l’an cu ven e je dai 9 ai 19 di Mai), a son simpri plui interessants: i comuns di Gurize, di Pordenon e di Udin e altris 59 comuns; 80 associazions, prolocos, parochiis, grups corâi e teatrâi; 130 apontaments, cun 21 conferencis e cunvignis, 32 incuintris e presentazions, 16 visitis sul teritori e mostris, 20 spetacui teatrâi e concierts, passe 40 iniziativis pai fruts. Ma no dome Setemane de culture, naturalmentri. Altris iniziativis, dilunc dal an, nus àn viodûts organizâ, su dut il teritori regjonâl, passe 60 iniziativis e manifestazions, incuintris e presentazions editoriâls, mostris e cunvignis, ancje tal ambit des rassegnis de Fieste de Patrie dal Friûl, di Friuli DOC a Udin, di èStoria a Gurize, di Identitât e autonomie, dal Premi San Simon a Codroip.
O lavorìn ancje sui bens culturâi, pe valorizazion dal nestri patrimoni materiâl e imateriâl, là ch’o sin, come ch’o savês, l’unic Istitût culturâl che il MIBAC (il Ministeri pai bens culturâi) al à acreditât in Regjon. Propit doman, par esempli, o presentìn in Fondazion Friûl – e no ringraziai mai avonde il President Morandini, ch’al è chi cun nô, pal aiût che la Fondazion nus dà, di chest an cuntune convenzion di colaborazion organiche – il portâl des rivistis furlanis e dai Numars Unics. Ma o sin impegnâts ancje te rêt dai istitûts culturâi ch’a promovin l’identitât dal Friûl (Deputazion di Storie Patrie, Academie di Udin, Academie San Marc di Pordenon, Istitût Pio Paschini pe Storie de Glesie, Universitât popolâr di Udin), tai progjets di cooperazion internazionâl, tes relazions cui istitûts ladins e cui istitûts di culture talians. Par no dî, naturalmentri, di dute l’azion di promozion de lenghe e de culture furlane puartade indenant, ogni dì, sul teritori regjonâl (chest an o vin inmaneât 24 cors pratics di lenghe e culture furlane cun 526 iscrits ch’a àn frecuentât almancul il 70% des 24 oris di lezion, in 12 incuintris) o cu la nestre Cjase de culture furlane, valadî la sede di Udin di vie Manin, ch’e je rivade a dâ acet chest an a 122 events, 44 nestris e 78 tra Academie di Udin, Deputazion di Storie, Amici dei Musei, Amici della Musica, Associazion teatrâl furlane, Societât furlane di archeologjie, Ordin dai gjornaliscj, Ducât dai vins e variis altris associazions. E dopo o vin dut il discors des publicazions, tra rivistis e monografiis, dai servizis al teritori, de fondamentâl ativitât de biblioteche sociâl, ricognossude di interès regjonâl pe comunitât furlane.
Ce vuelial dî dut chest? Dut chest al vûl dî, seont di me, che la Societât Filologjiche Furlane e je centrâl, simpri di plui, tal contest culturâl dal Friûl, e ch’o vin aromai plen titul par ocupâsi, cul just ricognossiment, des funzions ch’o ai dit cumò denant. O domandi, par concludi, une forme di integrazion plui “fative” e plui fuarte tra public e privât, o domandi che la Regjon e ricognossi ad implen il lavôr dal nestri Istitût e chest lu domandi no parcè ch’al sedi just o parcè ch’al è un secul ch’o lavorìn a pro de nestre culture – ancje se just al sarès pardabon e propit par cheste reson – ma parcè che chest ricognossiment al conven a dute la comunitât regjonâl, parcè che la Societât Filologjiche e je l’uniche struture ch’o vin e ch’e funzione cun cualitât e continuitât tal setôr de promozion de culture e de identitât dal Friûl. O sintìn ogni moment la peraule “sussidiarietât”, une biele peraule ch’e spiete di jessi aplicade ancje chi di nô, parcè ch’e je il risultât di une buine pratiche, si disarès, parcè ch’e rive a produsi, la sussidiarietât e l’integrazion des competencis, lis rispuestis che la nestre comunitât nus domande. E je rivade l’ore di resonâ par consolidâ cheste prospetive: la Regjon no pues rivâ pardut e no à nancje di rivâ pardut, o vin di pontâ su chei ch’a san fâ e ch’a àn voie di fâ, o vin di ricognossi la cualitât e la continuitât dai risultâts, la serietât, la moralitât e lis capacitâts operativis dai sogjets interessâts.
Cu la serenitât di vê fat dut ce che si podeve fâ e cu la ferme volontât di continuâ a fâlu, o lin a preparâ, pal an cu ven, lis manifestazions dal Centenari di fondazion, une fieste par dute la Furlanie. Cheste fieste le fasarìn a Udin, la capitâl dal Friûl, e a Gurize, la citât là ch’o sin nassûts ai 23 di Novembar dal 1919, une fieste ch’e sarà soredut un impuartant moment di riflession, critic e no agiografic, suntune istituzion, la Societât Filologjiche, che dilunc dal ultin secul e à segnât lis vicendis plui decisivis de nestre storie culturâl e civîl. Il Numar Unic al à za in lavorazion, naturalmentri, par cure di Andrea Tilatti, i progjets a son tancj e o cirarìn di fâ dut pal miôr.
O passi a concludi cui ringraziaments a chei ch’a àn lavorât pal bon pro dal nestri Congrès di Colorêt. Prime di dut lu ringrazii lui, siôr Sindic, e cun lui dute la zonte, il consei comunâl e lis struturis dal comun; o ringrazii la popolazion di Colorêt pal bon acet che nus à dât, pe colaborazion te redazion dal Numar Unic, pe disponibilitât a condividi programs e iniziativis ch’a compagnin la nestre fieste. Un ringraziament, no formâl, ai reladôrs ch’o vin scoltât prime, a lis associazions ch’a àn colaborât a cheste zornade di fieste, cul conciert ch’o varìn prime di gustâ, a lis vuidis che nus permetin la visite al Cjastiel, a pre Daniele Calligaris pe Sante Messe ae fin di cheste zornade e a lis corâls ch’a compagnaran la funzion.
L’agrât plui grant di ducj, pardabon speciâl, al è però pal curadôr dal Numar Unic, Carlo Venuti, il nestri Vicepresident, ch’al à rivât a intepretâ cussì ben il spirt di chest teritori, come ancje par ducj i colaboradôrs di cheste monografie, un grant tesaur pal Friûl. Par nô dî, naturalmentri, dal personâl de nestre Societât, il Diretôr Feliciano Medeot, cun Marilena, Daniela, Katia, Alessandra, Elena, Antonella e Cristina, ma ancje i volontaris dal servizi civîl nazionâl, che nus judin cun tante buine volontât e passion.
Pal an cu ven, l’an dal Centenari, o sarìn a Udin. A son ancje altris lis localitâts che nus spietin e che magari no sin ancjemò stâts, cul Congrès: ma, come ch’o dîs simpri, la Societât Filologjiche Furlane e à buine memorie e o rivarìn par dut.
Buine fieste a ducj nô!
Federico Vicario
Dean de Societât Filologjiche Furlane

robotstxt: allowed

filter: keep


text:
-
KEBAR KROSSÈ
Al è sucedût alc di brut a Udin e tal Friûl dal avignî. Une vore brut. No dal gjenar di chel dal violentissim “The Road” di Cormack Mc Carthy, li che il mont si à crevât in pôc timp, fracassant cuasi ogni forme di relazion sociâl. Pluitost la ruvine, in chest romanç di Stiefin Morat, e je lade indenant par plui timp, laint, secjant e fruçant ce che al jere e lassant in pîts une fantasime di societât che e sorevîf framieç dal lâ in sflics dai edificis e des sôs fondis esistenziâls, intal desert. La narazion di Morat e je plene di variazions linguistichis di ogni gjenar: di classe sociâl, di regjistri, di forme espressive e e je travanade di citazions che a tirin a ciment lis cognossincis leterariis dal letôr, començant dal non dal protagonist, Montàg che al è chel istès di “Fahrenheit 451” di Bradbury, passant pal huxleyan Soma e pal gibsonian Dexe e cuissà ce altri. Une distopie leterarie, intun mont in transizion viers no si sa ben ce, che e mostre i dams di dinamichis, ideologjiis, fats che a son za in vore orepresint.
Al è sucedût alc di brut a Udin e tal Friûl dal avignî. Une vore brut. O isal daûr a sucedi?
Donato Toffoli
-
VENEZIA GIULIA la regione inventata
a cura di Roberta Michieli e Giuliano Zelco
Saggi di Giorgio Banchig, Sandro Carrozzo, Adrian Cescje, Licio De Clara, Alessandra Kersevan, Roberta Michieli, Carli Pup, Piero Purini, Sandi Volk, Donato Toffoli, Giuliano Zelco


text:
Avost 2017
AVOST - PRIME PAGJINE. EDITORIÂL - Turisim: une storie dute di contâ / (L)INT FURLANE. Jus soli ae furlane / Cecot in Cjamp? La rivoluzion di Lui / PAGJINE 2 – Furlan intai traspuarts, il biel esempli de Fuc: a son par rivâ i biliets in lenghe / Pai cartei in trê lenghis, nissune rispueste de Saf / PAGJINE 3 - La piçule riprese dal setôr nautic in regjon, cu la rêt des marinis plui grande in Italie / COGNONS DAL FRIÛL / O sin lâts a viodi il biel spetacul Mamui, Schiribiç Mataran in Musiche al Mittelfest 2107 / PAGJINE 4 - Elena Ledda, vôs de Sardegne: O vin di tignî cont de nestre essence. / CJARGNE. La mont. Il mont des bergjos Mostre Fotografiche di Gigliola Dipiazza - Prât / NETITI LA LENGHE / PAGJINE 5 - La gnove stagjon di Contile juste / UN BLANC E UN NERI. 3e pontade. Un tutôr Lanfur / PAGJINE 6-7 - IL LUNARI DI AVOST - SIMPRI BOGNS. AA.VV. I filons origjinâi. Studis e ricercjis sul Friûl promovudis dal CIRF, par cure di Piera Rizzolatti, Udin, 2013 / LA POESIE. Ploe d’Istât / RICETE. Mar i muntyanya – La “base” dai catalans / DI MANGJÂ CHEL MÊS CA / TE BUTEGHE SPORTIVE / LA PARABULE DAL MÊS. La parabule dai talents / IL PERSONAÇ STORIC. Bortul di Panigai / NO SON PERAULIS PAR VECJOS. Hype (ma ancje Keynote) / CUATRI RIDADIS. Il tacagn e il miedi / PAGJINE 8 - SLOVENIE. Ancje di là dal clap vacinis in câl dal 1% ad an / FRIÛL EUROPE. Lis “garanties“ catalanis e il plan strategjic galês / Paîs Basc: l’euskara al cres / Un sburt di bande de ELEN pe ratifiche de Cjarte des lenghis in Italie / PAGJINE 9 - SCOMENCÂTS PAR FURLAN. Il dotôr Jekyll e il siôr Hyde / NO PAR FURLAN… MA BOGNS. La Sardegne e il mont di Dr. Drer & CRC Posse | La zone di confin di un autôr cence confins / Nissun sa a cui che i tocje. Gonârs e la sô int tal gnûf album di Dino Piu / PAGJINE 10 - Avostanis 2017: l’Implosion. Riflesions e spetacui su pe desertificazion dai valôrs / MissusTour al è partît de Pulie / CE MÛT CHE SI LEI LA GRAFIE FURLANE / PAGJINE 11 - IL FERÂL. La man che mi à compagnât / Presentazion di un gnûf dvd di testemoneancis di pre Toni. E Pieri Fontanini al anunzie une letare al gnûf president de Cei par solecitâ la aprovazion dal Messâl par furlan / PAGJINE 12 - IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE - 6e PONTADE. Meniche e je une “medisinarie”, une vuaridore. E vîf a Buarte, in Cjargne, ae fin dal Sîscent. Ai 14/15 di Avost dal 1592, une frane e sdrume il paîs, copant 166 personis. //
*** I articui a son disponibii fracant sul titul. Buine leture.


text:
Dicembar 2017
DICEMBAR - PRIME PAGJINE. EDITORIÂL - Blanc o neri, se al è bon nol fâs mâl. Il Rosatellum invezit ti bruse i budiei / (L)INT FURLANE. E cumò, anìn di gnûf a vinci / La Catalogne in spiete / PAGJINE 2 - Une Cuintristorie che e je Storie. Presentât il libri di Angelo Floramo su pe Prime Vuere Mondiâl il Friûl / Voltâ Antoni Beline par talian, la mê opinion (contrarie) / Europe e Friûl: lis memoriis di Gianfranco Ellero / PAGJINE 3 - Sapade/Plodn biadelore in Friûl! La buine gnove tant spietade e je rivade | Il “bentornade” a Sapade/Plodn | Merits e fortunis / COGNONS DAL FRIÛL / La Provincie di Udin e da ae Universitât di Udin la Cjasute dal Tresinte, che e sarà intitulade a Marzi di Strassolt / PAGJINE 4 - Fâ il boscadôr… par sport. Interviste a Michael Del Pin, campion di “timbersport” / CJARGNE. La fieste dal cjalcin. Borc di Dasaiis di Prât / «Zûc de ocje» pai fruts: ve la seconde edizion / NETITI LA LENGHE / PAGJINE 5 - Il gnûf president de Consulte provinciâl dai students: fra i impegns chel pal furlan, ma cun prudence / La Fondazion Friûl e sosten Piccolipalchi, il teatri pai fruts / UN BLANC E UN NERI. 7e pontade. Alì dai voi… verts / PAGJINE 6-7 - IL LUNARI DI DICEMBAR - SIMPRI BOGNS. Riedo Pup. Par un pêl, Udin, 1975 / LA POESIE. L’an invecjât è fat agonizant / RICETE. Cogorda e pan bagnat - Coce e pan bagnât / DI MANGJÂ CHEL MÊS CA / A NADÂL / LA PARABULE DAL MÊS. Il gustâ nuviçâl / IL PERSONAÇ STORIC. Virginia Tonelli, Cjistielgnûf / NO SON PERAULIS PAR VECJOS. Wienerschnitzel / CUATRI RIDADIS / PAGJINE 8 - SLOVENIE. Pahor tornât a elei president, al cale però l’interès dai eletôrs / FRIÛL EUROPE. La assemblee gjenerâl de ELEN a Valencia, i dirits linguistics in rêt / PAGJINE 9 - SCOMENCÂTS PAR FURLAN. Il Signor dai Anei / NO PAR FURLAN… MA BOGNS. Folk Souvenir, l’elegant «tropicalisim maiorchin» di Joana Gomila | ‘La causa dei popoli’, tra informazion e documentazion / Franco Giordani nus acompagne intun viaç pai trois dal Cjanâl de Ciline, cul so gnûf album “Truòisparìs” / PAGJINE 10 - «Al covente snait par fâ lâ indevant la leterature furlane» al dîs Raffaele Serafini, vincidôr dal San Simon 2017 / Un mont di tocs cu la gnove etichete e rêt artistiche furlane Toks World / Il prin album: “Succederà” di Giordano Gondolo / CE MÛT CHE SI LEI LA GRAFIE FURLANE / PAGJINE 11 - Missus al torne in Patrie just pal Avent / IL FERÂL. La conversion in Cjargne / PAGJINE 12 - IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE - 10e PONTADE. Sigurd e je la sclave di Ansfrit, siôr langobart di Reunie (Ruvigne) che al aspire a deventâ re dai Langobarts. Al è l’an 698. Svuarbât, al sarà condanât a finî la vite su la tor parsore dal Tiliment. | Il 698 in Friûl: fin de autonomie | Il 698 tal mont: a rivin i Araps //
*** I articui a son disponibii fracant sul titul. Buine leture.


text:
Il pironutPublicât da il crot il mercoledì, novembre 19, 2008
Il gno nini plui piçul al stâ tacant a cjacarâ. Par intant lu capìn dome nô in famee e alore, lassant sbrocâ un pôc la mê braure di pari (e vûl ancje che!), o ai butât jù une liste des peraulis che al è bon di doprâ.
Dopo vêle lete mi rint cont di dôs robis, la prime e je che il so al è verementri un mont piçulut dulà che dutis lis robis a finissin cun ut, ute, in e ine: un mont par frututs.
La seconde e je une domande un pêl plui intrigose; nol è che se nô, il pari e la mari, o scomençassin a tabaiâi in une maniere plui corete al impararès a fevelâ miôr e prime?
Bo!?
Intant ve ca la liste; il Pirona dal frut.
ute = e à diviers significâts a secont dal câs e pues volê dì: orelute, bocjute, maiute, manute, scarpute
ut = pidut, dedut
us = piduts, deduts
'sut = nasut
pnsute = panzute
rut = librut
ftute = fete di naranç o di mandarin
adi = formadi
bibi = biberon
at = lat
patata = pataçutis, miôr se saladis
ogur = yogurt
piza = pize
pan = pan
bau = cjan, par estension animâl grant
uti = tuiuti, gjatut
mao = gjat
vâl = cjaval
cuà = raze, par estension uciel
mama = mame
papà = papà
gjbin = gjubin, par estension o ai voie di lâ fûr
ins = cjalcins
utis = scarputis
bravo = viôt ce brâf che o soi stât
ami = dami
chiale = cjale, par estension cjale ce che o ai fat, viôt ce che o ai in man
fûr = o ai voie di là a zuiâ di fûr
olât = al è colât, mi è colât, al è par tiere
cjao, manman, mandi = mandi
3 coments:
-
-
-
Il gno nik a nol é âltri che le abreviazion dal gno nón fate da gno fradi cuant ch'al tacave a cjacarâ. D'in chê vôlte o soi stât ribateât e o soi deventât par ducj il Jaio ( E dî che me mâri a voleve ch'o mi clamas Gianmario parce che no si podeve voltâ par furlan...) O mi domandi fintramai s'a nol sarès miôr di fâ il fradi o le sûr prime di dâ il non a cualchidun:-)
Daspó, sa tu fâs atenzion, al si disarès che lis lenghis e an simpri alc ch'al ven des onomatopees dai fruts.O vuei dî che sa tu insegnis une peraule e che 'l frut al cj'in dîs un'âltre, sa tu adotis il so cjacarâ a tu inventis un'âltre lenghe. Cuissà tropis peraulis furlanis ch'a son nassudis cussí e ch'a vignivin da gjenitôrs ch'a talianavin, gjermanavin, slavianavin o latinavin:-)


text:
Vot dîs in biciclete, dal Piemont ae Basse Furlane. E je la traviersade che a àn scomençât diviers di lôr propit vuê, ai 8 di Lui, cun partence de Val di Susa e cun destinazion Bagnarie.
Partence e destinazion no son par nuie casuâls e chest al vâl ancje pes diviersis tapis dal itinerari che al cjape dentri Montanaro, Novara, Monza, Lonato, Vicence, Dolo e Cjaurlis.
Cun di fat la carovane e à chê di cjapâ part al cuint Forum cuintri lis grandis oparis inutilis e imponudis, che si tignarà propit a Bagnarie dai 17 ai 19 di Lui, e di tocjâ dilunc vie dal percors une schirie di situazions là che la int ur fâs cuintri a diviersis infrastruturis che a costin tant, che no coventin e che a vegnin fatis cuintri dai dirits e dai interès des personis e des comunitâts teritoriâls
Il Forum, che al à une rilevance che e va plui innà de dimension statâl taliane, al cjape dentri laboratoris, presentazions di esperiencis e relazions di diviers esperts.
Par aderî ae traviersade in biciclete si veve di notâsi dentri dal 1n d Lui, ma al pues stâi che si zontisi ancje dopo. Informazions in cont de iniziative si cjatin achì, achì, achì e soredut achì.


text:
Insegnant, nassude dal '46 a Midun, là che la "Miduna" si vierç ae planure, Ide Vallerugo si jere disvelade al mont de poesie cun doi libri di poesiis in lenghe taliane dal titul "La porta dipinta" dal '68 e "Interrogatorio" dal '72, racoltis che a jerin stadis preseadis ancje de critiche e che i vevin permetût di vinci diviers premis venti ator pe Italie.
Ae poesie furlane la Vallerugo e je rivade plui tant e par un troi particolâr, leât al ricuart de none Regjine clamade Maa, une femine furlane fuarte, dolce e cence pôre. Come che e à vût scrit la nestre autore, tra la ave e la gnece si jere creât un fuart leam di stime e di afiet, tâl che dome daspò la muart di none Maa, vignude tal '79, la Vallerugo e scomençarà a componi poesiis par furlan, une lenghe che pûr fevelade in cjase no la veve mai interessade dal pont di viste leterari. Cemût e parcè che la autore e vebi scomençât a scrivi in marilenghe, no sa spiegâlu nancje jê. Si podarès pensâ che il furlan de ave Maa si sedi inlidrisât intai ricès de sô anime plui insot di chel che jê e pensave e che, par une sorte di afinitât eletive, e vebi di un trat sintût la dibisugne di scrivi inte lenghe de ave, magari par rivuart e in ricuart di jê.
Chest il preambul ma tornìn a vuê, daspò scuasit trente agns di lavôr e une lungje spiete de bande dai cultôrs de poesie, il mês di Avost stât, alì dai Colonos di Vilecjaze di Listize e je stade presentade la racolte di poesiis "Mistral" de nestre Ide Vallerugo. Di cheste opare, scrite par furlan inte varietât di Midun, indi àn fevelât Anna De Simone, che e à curât la publicazion, e Paolo Munaro, poete, critic e editôr. Biel che Pierluigi Cappello al à puartât il so omaç poetic ae amie scritore. La racolte "Mistral" e je stade editade de associazion "Il Ponte del Sale" di Rovigo (268 pp. e 18 euros), e e je la tierce opare par furlan di Ide Vallerugo, precedude, secont une lungje scansion temporâl, di "MaaOnda" editade da "I Quaderni del Menocchio", che tal 1997 e fasè cognossi e preseâ la autore de critiche taliane plui atente, e da "Figurae", libri jessût tal 2001 pe golaine "La barca di Babele" par cure dal Circul culturâl di Midun. Al merte inmò sotliniât che la Vallerugo e à partecipat in passat a doi events coletîfs di poesie inmaneâts dai Colonos e compagnâts di dôs publicazions (libri+cd): "Tanche giaiutis. La poesia friulana da Pasolini ai nostri giorni - 2002/2003", par cure di Amedeu Giacomini, e "I colôrs da lis vôs - 2005/2006", par cure di Pierluigi Cappello.
"La vistose diviersitât - e scrîf inte postfazion Anna De Simone - fra il timp de scriture e chel de publicazion si è verificade in part, forsit, pal aparint sens di isolament di cheste poete solitarie viers la propie opare o pluitost pe sô umiltât, deventade leiende in chescj nestris dîs che a àn scancelât dal dizionari fintremai la peraule, e pe sô invincibil contrarietât a dâ fûr i siei scrits".
Mentri l'innomenât poete Franco Loi inte prefazion de racolte al pant: "O ai cognossût pe prime volte Ide Vallerugo scuindude daûr di un arbul, difûr de biblioteche di Codroip. E chest particolâr mi semee significatîf par comprendi il caratar straneôs e insiemit schercevul e impertinent di cheste straordenarie poete de Val di Midun furlane. O scrivevi inte antologjie a jê dedicade de golaine "Nuovi poeti italiani" de Einaudi: 'O crôt che pôcs poetis a vebin une velocitât e une contradizion di pinsîr come cheste femine des monts. E plui sburide dal so pinsîr e je la libertât dal so spirt e dal so dî'.
Chest "Mistral", che al ven fûr daspò "MaaOnda" e "Figurae", si vierç cuntune epigrafe che e torne a bati no dome la olme di une personâl vicende coletive: "Tanti fuèis secj in Provenza. / Mont in svendita, Provenza. / E tu, mint, Provenza viêrta e scura. / Ma tu parcè discoritu, muârta poeta?".
Nô ducj o cognossin lis fueis secjis di une vite, ma si trate ancje de decjadence di un popul e di une culture, di une storie di emigrazions e di tornadis, e de distruzion de nature ator vie di nô, e de soledât dal om, aromai di strani a se stes e a chei altris. No a câs dute cheste secuence di poesie e vierç une strade di se a se, da citâts lontanis a Pofabri 'lûc vêr fûr des mapis / dulà che la nêf e ven jù intun cidinôr mistic tibetan'. E al è juste apont de disberdeade cjadene dal so spirt che e burìs la sô peraule, une vôs che e semee il sudôr di une anime che e brame di dialogâ cu la essence des cjossis, une peraule no spietade, umil e provocatorie dutun in chel, une peraule che e ame la peraule cence altri fin che la cadence e il rispiet di une secuence musicâl: 'Une vôs lontane. / Vôs umane, mê fuarce al mont', e, cemût che inmò e dîs: 'Bonaitsi ramis lizeris e masse naturâls / e diliberait chel mâr che dentri di voaltris al stoche berlant', a semein invocâ il propi padin al scrocâ fûr di une poesie che dentri e infolcje cun urgjence, cence padin".
In sumis une autore dal dut origjinâl la Vallerugo, ma soredut poete di rampide vene poetiche che e je stade buine di puartâ linfe vitâl inte poesie dal Friûl. Come che si po olmâ in cheste sô liriche: "E chêsta distancja a dîsi di te / c'a mi spaventa, ma i soi cussì jo / o i na soi, e sol cussì i pos dîti. / Vaî e rîdi a servìssin al vaî e al rîdi, / al vîvi, no a chêstu gjouc dûr / chêstu smavît aleluja tal nuia. / Ma jo i ti sint, i ti scolti / il dolour, Mâri, da dîsi di nô / in una lenga c'a mour".
La schede: I. Vallerugo, Mistral, ed. Il Ponte del Sale, Rovigo 2010, pp. 268


text:
In chescj dîs a sucedin robononis in Friûl, tra events e bufulis mediatichis.
Par ce che al tocje i apontaments culturâi, al merete segnalât l’event di usgnot a Tavagnà.
Si clame Gnot dai Muarts e e je une biele iniziative là che la tradizion de ultime gnot di Otubar e ven tornade a cjapâ sù in maniere creative e corente.
Chê che pe culture popolâr e je une gnot particolâr, tant che moment di incuintri e di passaç tra lusôr e scûr e tra vite e muart, in maniere sù pa jù compagne dal Samhain, l’ultin dal an de tradizion celtiche, e dai Dies parentales dai Romans, e je la ocasion par dâsi adun e fâ culture vive, cence tradizionalisims e cence retoriche.
Pe gnot che e segnave ancje la fin des vendemis e dal lavôr tai cjamps, la division des riservis tra lis fameis e il paiament dal cuartês al plevan, il Sportel pe Lenghe Furlane dal Comun di Tavagnà, cu la colaborazion de Associazion Pionîrs e di Radio Onde Furlane, al à prontât un incuintri sugjestîf tra musiche e poesie: protagoniscj Stiefin Morat, Lussia di Uanis e Annalisa Mansutti, cu lis lôr vôs, i lôr tescj e une selezion di sunôrs.
L’apontament al è a 9 sot sere dai 31 di otubar li dal centri Civic di Place Di Prampero.
A proposit di Sants e di Muarts, un altri event tradizionâl ma no masse tradizionalist al è la Fiere dai Sants di Rivignan. Propit in chel paîs za di un pôcs di agns al ven inmaneât il Festival mondiale della canzone funebre che si davuelzarà ai 2 di Novembar, cemût che al ven sclarît achì.
Probabilmentri al à di vê vude chê di partecipâ a cheste manifestazion il gjornalist che al à fat il titul e il sottitul a chest articul, jessût cualchi dì indaûr, là che a vegnin tiradis dongje diviersis opinions in cont dal fat che la edizion 2013 dal Premi S. Simon no à vût nessun vincidôr.
Cun di fat no si rive a cjatâ une altre motivazion se no chê de voie di concori pal festival di Rivignan par capî il sens di espressions tant che «morte naturale» e «fine fisiologica» dopradis sul gjornâl cun riferiment ae lenghe furlane.
Chest al vâl par almancul doi motîfs: parcè che nissun dai intervistâts al dîs alc dal gjenar e ancje l’unic che al dîs alc che i somee al marche il fat di no jessi masse informât su la cuistion e soredut par vie che une robe e je la lenghe furlane, une altre e je la leterature par furlan e une altre ancjemò e je une specifiche manifestazion tant che il Premi S. Simon di Codroip.
Dut chest (e alc altri ancjemò) al ven sclarît avonde ben achì, achì e achì.
Sul argoment, sul articul e su la sô titolazion si à inviade ancje une discussion in rêt. Par esempi achì.
La robe e fâs vignî i sgrisui, ma nol è un mâl che nol sedi un ben: il funerâl mediatic di une lenghe vive al puarte bon. Ae lenghe e ancje a cui che al vûl doprâle.


text:
Percors di recupar par personis condanadis
Inte suaze des azions pe inclusion sociâl e par prevignî la margjinalitât i nûf Comuns dal Ambit Distretuâl Udinês a àn inviât trê progjets indreçâts a personis che si cjatin a vê di scontâ misuris limitativis de lôr libertât personâl. Il prin progjet, che al viôt adun Centro Solidarietà Giovani, Centro Caritas e cooperative Arte e Libro, al è pensât par presonîrs, ex presonîrs e minôrs a disposizion de autoritât judiziarie e al previôt azions di inseriment sociolavoratîf par mieç…
Si è sierât il progjet SO.L.E.
Si è sierât îr, lunis ai 5 di Otubar, cu la consegne dai atestâts di partecipazion, il progjet SO.L.E. Solidarietât Lavôr Esperience inmaneât dal ambit Distretuâl 4.5 di Udin a pro di personis forestis cun l’obietîf di favorî integrazion e inclusion sociâl dai citadins migrants. Dutis lis ativitâts, previodudis dal program imigrazion regjonâl 2014, a son stadis fatis in graciis ae associazion “Obiettivo Famiglia Federcasalinghe”, in colaborazion cu la Casa del Consumatore, l’Ambit, il Comun di Udin e la associazion…
Incuintri Comun-Regjon-Prefeture sul acet dai dispatriâts
A saran finîts dentri di dîs zornadis i lavôrs di ristruturazion di une part de palacine de ex caserme Cavarzerani, dulà che a cjataran acet un centenâr di dispatriâts e dulà che al sarà logât un presidi sanitari. Subite dopo si inviaran i intervents intune altre part de caserme che e sarà metude in sest dentri dal mês di Novembar dulà che a cjataran acet un altri grup di sfolâts e un presidi de cuesture pes pratichis des domandis di…
E rive vinars la Carovane internazionâl antimafie
Ancje Udin si prepare a dâi acet ae Carovane internazionâl antimafie. L’apontament al è vinars ai 4 di Setembar tor sîs e mieze sot sere (18.30) in vie Riccardo di Giusto. La tape udinese de Carovane, in plui di fevelâ di legalitât e solidarietât, e sarà dedicade in particolâr al teme des perifariis. La iniziative e je stade metude adun in gracie dal lavôr de Agjenzie Zovins dal Comun di Udin. Aes leturis a teme i vignarà daûr un aperitîf…
Protocol di intese pal implei dai dispatriâts
Di cumò indenant i dispatriâts che a domandin asîl a podaran, su base volontarie e in forme gratuite, ufrî il lôr contribût par davuelzi ativitâts di volontariât dentri de ex caserme Cavarzerani. Lu permet il protocol di intese sotscrit vuê, martars ai 7 di Lui, a palaç D’Aronco di Comun e Prefeture di Udin, Regjon e comitât provinciâl de Crôs Rosse. “E je une maniere – al spieghe il sindic Furio Honsell – par promovi la integrazion e intal stes…
Vinars scree par “Altri sguardi” a palaç Giacomelli
Vinars ai 26 di Jugn a cinc e mieze dopodimisdì (17.30) a palaç Giacomelli, sede dal Museu Etnografic dal Friûl, si scree “Altri sguardi”, la mostre fotografiche imbastide de associazion “Nuovi Cittadini Onlus” adun cul Comun e cui Museus Civics di Udin. Par metile adun i ents che in Friûl a svilupin i progjets di acet pai sfolâts che a domandin asîl a àn inmaneât a Udin, a Pordenon e a Gurize dai laboratoris didatics educatîfs su lis tecnichis di…
Premiâts i volontaris pe sigurece dai fruts di scuele
Ancje chest an la Aministrazion comunâl e à volût dâi un ricognossiment uficiâl ai volontaris che, par mês a dilunc, a àn metût a disposizion il lôr timp sore nuie tignint di voli lis areis scolastichis e garantint la sigurece dai fruts cuant che a jentrin e cuant che a jessin di scuele. I volontaris premiâts a son Elido Bassi, Maurizio Dutto, Giuseppe Guerrieri, Ignazio Marino, Maurizio Milanese, Francesco Giuseppe Raimondi e Bruno Ronco che, cun cuasi 700 oris di…
Dispatriâts, incuintri in Comun cul viceministri Bubbico
“Il probleme dal acet dai dispatriâts che a domandin asîl e che a rivin inte nestre regjon vie tiere al à di jessi frontât a nivel statâl. Lu vevi za segnalât in audizion denant de Comission Schengen e lu ai tornât a dî al viceministri Bubbico, che i ai agrât pal so interessament. Intai ultins 18 mês, Udin al è stât obleât a gjestî ogni mês une emergjence par podêi dâ acet al flus continuât di dispatriâts rivâts in citât…
Trê mil zovins in citât pe Marcje de Pâs
A son cirche 3 mil i zovins che îr a son stâts presints ae Marcje pe Pâs ator pes viis de citât. I protagoniscj dal event a son stâts duncje fantats e fantatis che a àn prime partecipât a 10 laboratoris sparniçâts in diviers lûcs de citât e po dopo a àn dât vite a un corteu pacific e colorât che ju à puartâts ae assemblee plenarie in cjistiel. La Marcje pe Pâs e à viodût la presince di diviers…
Udin protagonist ai 17 di Avrîl dal “Meeting di pace”
Passe trê mil zovins a rivaran in Friûl ai 17 e ai 18 di Avrîl par un grant apontament di pâs che, intai cent agns de jentrade in vuere de Italie al vûl trasformâ lis trinceris in laboratoris di pâs. La iniziative e je stade presentade in maniere uficiâl vuê di buinore, a palaç D’Aronco, cu la partecipazion dal sindic Furio Honsell, dal assessôr comunâl pe culture Federico Pirone, dai assessôrs regjonâi pe istruzion Loredana Panariti e pe culture Gianni…


text:
Il tren al leve vie spedît jenfri lis campagnis brusadis dal soreli. Cjalant de barconete, al someave che invezit dal tren, chei arbui che si viodevin dulintor, fossin lôr a cori vie. E in chel zûc di imagjinis Mirko si jere cuasi indurmidît, pensant a cuant che in chei prâts, cul parecjadudis si jere butât. A jerin i agns de [...]
Tag: Nello Malisano
Puar Pieri al jere plui di un mês che nol rivave a svuedâsi i budiei. Panze sglonfe e di là dentri, nancje a murȋ, nol jesseve un flât. “O soi come puare mê agne Marie”, si diseve, “ancje jê di chê bande, si è, e no di pôc, lambicade. Ma a pensâle ben, jê un rimedi lu veve cjatȃt cu [...]
Chel mâl che di un pieç lu fruçave al veve ridot Gjildo, âstu presint chei cjans che ogni tant si viodin pes stradis che non mangjin cui sa di tropis zornadis? Cussì al jere lui. Sec come un stec, cu la muse tirade, i voi vierts, sì e no par chel tant che i bastave par cjalâ indulà meti i [...]
Te imagjine: Hemingway Là jù insom de strade, indulà che si jentrave in te place no si scherçave, si traeve pardabon,. Cun di plui al jere dut un cori sù e jù di int cun bandieris, bombis molotov, bastons, cjadenis e altris imprescj di vuerilie. In chel macel, mi sintivi cussì confondût che no savevi in ce part di mont [...]
“I carabinîrs…? Sì sì a son jentrâts i carabinîrs… No sai cui che ju à clamâts… Cumò a son là dentri cun lui e cun so pari… Dai Rino no sta insisti, cumò nol pues jentrâ nissun, nancje tu, ancje se tu jeris il so miôr amì… Di sigûr a spietin il magjistrât….” Ma alore e je vere, Michêl, nol [...]
In chei agns lavôr no ‘nd jere par nissun. Tant al è vêr che ducj i coscrits de classe di Gabriêl a jerin lâts vie pal mont. Lui, cun sô Mari vedue e sô sûr vedrane nol veve podût fâ come lôr. Di mistîr al faseve il sblancjin, ma colpe de miserie presint in dut il paîs, a part cualchi [...]
A Rem, di cuant che al jere partît, i plaseve tornâ ogni an des sôs bandis, cuant che la fumate, il frêt, la nêf o la ploie a fasevin di parons. Al rivave tal so paîs d’Invier e si lu viodeve ogni dì, torzeonâ par chês monts e par chei plans che di frut al cognosseve come lis sôs sachetis. [...]
Te provincie di Udin al prin dì, di Zenâr dal doimil e trente si contavin 135 paîs. Un plui biel di chel altri. Mortean cul so cjampanili, Palme a forme di stele, Acuilee capitâl dal patriarcjât, Cividât cul so puint dal Diaul, Vençon cu li sôs Mumiis, Glemone cul so Cjampon. Lassìn sta ducj chei altris che de Cjargne fin [...]
Ancje in chê sere su la scrivanie, indulà che si sentave pal so lavôr, la pene, grivie, a Jacum no i scoreve. La sintive pesante come se fos un modon. E chest lu avilive, ma ce che pui lu aflizeve a jerin il so cûr e il so cjâf vueits. Cussì tant che no i ispiravin plui ideis emozions par [...]
“ … plats di lavâ, la cjase sot sore, un grum di cjamesis di stirâ e chi al è dut un casin… Cui mi darà une man.” si domandave Ugo fevelant di bessôl cu la lenghe che i sbrissave? Fûr tal curtîl, intant, al soflave aiar di tramontan. Dal barcon si viodevin dome fueis e ogni tant cualchi luiar dut ingrisulît, [...]
Lindo, sentât denant a la sô scrivanie, indulà che intun cjanton al tignive i siei intrics: cualchi libri, il gjornâl, un cuader, la pene e il lapis, “chê no si sa mai – si ripeteve di spes – a puedin coventâ, cuant che mancul tu tal spietis,” al passave lis sôs zornadis denant dal ordenadôr che al veve ben sistemât [...]
Robis di no crodi, e invezit al jere propit cussì. Chês sacraboltadis di machinis, che a tacavin a zirâ pai nestris paîs cuant che Berta e jere fantate, a jerin deventadis il gnûf idul di adorâ. Nol jere impuartant il lôr colôr, se fossin curtis o lungjis: bastave dome che a vessin vût cuatri ruedis e lis clâfs par metilis [...]


text:
ll Comune di Spilimbergo, in collaborazione con la Società Filologica Friulana, l'ARLeF (Agjenzie Regionâl pe Lenghe Furlane), l'Istitût Ladin Furlan Pre Checo Placerean e l'Union Scritôrs Furlans, volendo contribuire in modo significativo alla diffusione della lingua e della cultura friulane, promuove la settima edizione del Concorso Letterario “Zâl par furlan”, per racconti e per video del genere giallo in lingua friulana.
L'edizione di quest'anno presenta, inoltre, una sezione speciale per racconti e per video gialli riservata alle scuole secondarie di 1° e 2° grado.
Ogni autore potrà partecipare solo ad una sezione del bando e solo con un elaborato che dovrà pervenire entro venerdì 16 febbraio 2018
al seguente indirizzo: Comune di Spilimbergo - Ufficio Cultura/Sportello Friulano - Piazzetta Tiepolo n. 1 - 33097 Spilimbergo (PN).
Per i dettagli, scarica il bando completo:
Bando "Zâl par furlan"


text:
Famee
Une famee e je fate di un grup di personis che a vivin insiemi o di plui grups di personis che a àn une dissendence da un stes von, da une union legâl o da une adozion.
Tra i varis familiârs a son dai grâts di parintât.
Te declarazion universâl dai dirits dal om si dîs che “la famee e je la unitât naturâl e fondamentâl de societât e e à di jessi protezude dal Stât e de societât”
La famee te storie[cambie | modifiche il codiç]
Te etâts plui antighis, ma ancje in tancj societâts diferentis in timps plui dongje al dì di vuê, a si cjatavin diviers elements comuns.
In prin a jere une dominance dal om su la femine, il matrimoni al jere dispès un contrat fra lis fameis di provignince e il rapuart al jere monogamic (ma in diviersis societâts l'om al podeve vê des concubinis),
E esisteve la possibilitât di finì il matrimoni cun cualchi forme di divorzi o di repudi de femine.
Pai Grêcs e pai Romans a fasevin part de famee ancje i parincj, i servidôrs e i sclâfs di cjase. Lis invasions dai Barbars a àn puartât a une definizion di famee plui grande dentri de tribù (clan).
Cu la etât di mieç te famee Europeane si è fate sintì la influence de religjon cristiane. No jerin permetudis formis di poligamie ni si podeve divorziâ.
Tal secul XX une schirie di cambiaments a àn mudât la famee tradizionâl. La secolarizazion de societât e la impuartance minôr de Glesie, la possibilitât di divorziâ, il fat che lis fameis a sedin simpri plui piçulis, il fat che lis feminis a rivin a fâ valê simpri di plui i lôr dirits a son dai elements che a àn vût la lôr impuartance.
La famee vuê[cambie | modifiche il codiç]
A zornade di vuê dongje la famee tradizionâl a si cjatin un numar rilevant di personis ca vivin insiemi cence jessisi sposadis. I politics a discutin se dâ cualchi forme di tutele juridiche ancje a chestis fameis di fat o se no fâlu ritignint just difindi dome la famee tradizionâl.


text:
Nus covente un plurilinguisim plui fuart e plui cussient
Tes fameis e soredut a scuele, tancj di lôr a pensin che cognossi e doprâ plui lenghis al sedi un probleme
Di une bande e esist une cussience fuarte in cont de impuartance de educazion plurilengâl e di chê altre a son ancjemò masse presints vecjos prejudizis che i fasin cuintri al pluralisim linguistic, tes sôs diviersis espressions. Al è ce che al salte fûr ae conclusion di LINGUA+, il progjet inmaneât de bande de associazion di promozion sociâl e culturâl KLARIS cul jutori de Regjon cun chê di promovi il plurilinguisim tes fameis e te societât tant che un patrimoni, un dirit e une oportunitât par ducj.
La iniziative, struturade in laboratoris di animazion multiculturâl e plurilengâl pai fruts, in incuintris di formazion e di informazion pai adults – massime par gjenitôrs e insegnants – e intune schirie di trasmissions tematichis su Radio Onde Furlane, e je rivade adore a jonzi i siei obietîfs: dâ elements di cognossince in cont de educazion plurilengâl aes fameis, stiçâ la curiositât e valorizâ il plurilinguisim naturâl dai fruts, e meti a confront associazions, scuelis e istituzions su chescj temis, tra teorie e pratiche.
Intant dai incuintris cui esperts – docents universitaris, insegnants, gjornaliscj e operadôrs impegnâts in diviers cjamps a pro de promozion de diversitât linguistiche – e in bande dai laboratoris cui fruts, a son saltâts fûr i diviers aspiets de cuistion. Magari cussì no, tes fameis e soredut a scuele, a son ancjemò in tancj di lôr che a pensin che cognossi e doprâ plui lenghis – e no dome chê dominante, che chi di nô e je chê taliane – al sedi fintremai un probleme. Cussì al sucêt ancjemò in dì di vuê che, tes scuelis de infanzie o tes elementârs, a sedin mestris che si sustin cuant che a discuvierzin che i fruts a cjase a doprin par solit une lenghe diferente. Chest al vâl pes lenghis di divignince dai gnûf citadins de nestre regjon – albanês, rumen o cinês, par esempli – e salacor ancjemò di plui tal câs dal furlan e dal sloven, che cierts insegnants a fasin inmò plui fature a dâ acet al fat che a esistin e che a puedin vignî doprâts tal nestri teritori.
Une tindince di cheste fate e saltave fûr ancje tal scandai sociolinguistic in cont de lenghe furlane fat de Universitât dal Friûl su incarghe de Agjenzie Regjonâl pe Lenghe Furlane tal 2014: inte suaze di un ategjament gjenerâl maioritari a pro dal furlan, dal so ûs public e dal so ûs e insegnament tes scuelis, lis percentuâls mancul altis a jerin chês dal campion dai insegnants. Cheste ande e à cjatât conferme intun fat di croniche di un pâr di mês indaûr tes Valadis dal Nadison, cuant che intune cerimonie de prime comunion al jere stât improibît a une frute di fâ une preiere par sloven. Di chê altre bande, iniziativis tant che “Gnûfs furlans a cressin”, laboratori multiculturâl fat di ARLeF e UCAI presentât ancje dentri di LINGUA+, a mostrin che lis lenghis di chenti a son une risorse impuartantone pe coesion sociâl e pe integrazion positive dai imigrâts.
Cundut che si dîs «meglio l’inglese del friulano», al risulte che nancje tal insegnament e tal aprendiment des lenghis forestis di grande comunicazion lis robis a ledin masse ben. La ufierte formative e je ancjemò debile e si stente a meti in relazions lis diviersis lenghis, a nivel individuâl e ancjemò di plui a scuele. Al coventarès – cemût che a àn marcât tai lôr intervents intant dal davuelziment di LINGUA+ sedi Fabiana Fusco de Universitât dal Friûl che Matteo Fogale, che al insegne tal Liceu Marinelli di Udin e che al coordene la rêt “La Lavagne Plurilengâl” – che la scuele e insegnàs a imparâ e a doprâ lis lenghis, magari cul meti adun formis di CLIL (insegnament integrât di lenghe e contignûts) che no si limitin a di une lenghe sole.
Ancje i media a fasin il lôr: a puedin promovi e praticâ il plurilinguisim, ma a puedin rinfuarcî ancje prejudizis e lûcs comuns negatîfs. Par esempli, parcè si puedial lei sui gjornâi o in rêt che Gwenno e cjante «rigorosamente» par cornic o par galês, intant che nessun al disarès mai che Bob Dylan al cjante «rigorosamente» par inglês o che Brunori Sas al cjante «rigorosamente» par talian?
Cun LINGUA+ al è stât fat un bon lavôr, ma a pro di un plurilinguisim cussient e di sostance al è ancjemò tant ce fâ.
Par savênt di plui: www.klarisweb.wordpress.com ❚
par cure de redazion


text:
Lis lûs celestinis sul sofit. La cuvierte stelade e puce di naftaline. Zuan al è li sot mieç platât e al sta dant dentri doprant la man drete. Cu la çampe al ten in man il tesaur che al à cjatât la dì prime: il biel gjornâl par colezioniscj jal à vendût par pôcs francs un vecjo marcjadant napoletan. Il siorut al veve il marcjepît par buteghe. E cussì cumò il nestri soldât, distirât in brande, al cjale il prin numar de riviste svedese PRESTIGE dal MARS 1969.
Recapit de cjase editore: TIP – PRODUKTION BOX 26018 MALMÖ 26 SCHWEDEN GL, TRYK KÖPENHAMN (stampât in Copenhagen)
“O podarès fâmi rivâ par pueste i altris numars de riviste” al pense Zuan. “Simpri che no sedi cambiade la sede in ducj chei agns o che l’editôr nol sedi falît. Il marcjadant al varà cjatât i gjornâi in cualchi cantine…”
Ce bielis fantatis che i cimiin des pagjinis: dutis cu la nature ben in viste, migo come lis fotos puritanis di PLAYBOY?
GUNVOR, GUNILLA, SYLVIA, EVA E MARIA a son li a sô disposizion. Al continue a fâ pratiche…
Si imagjine di guâ cu la biele more Eva: e samee a la biele cjantante dai SHOCKING BLUE (chei di VENUS) o magari a Elizabeth Taylor di zovine: ceonis e cuintâi di mascara.
E cjalant propit chê morone Zuan no si ten plui e al scugne…
“T’ho beccatho, Vanni!”
I à fevelât Tiziano il toscanat; chê sere li al è di planton noturni a la cjamarade. Al à interot il nestri Zuan sul plui biel.
Toscanat i cjape in man il gjornâl e al fâs: “Uuuuuu! KOM JAG SKALL VISA DIG MIN BLOMMAS INRE HEMLIGHETER, chel vuol dire?”
“Immagina, anzi no… sta scritto anche in inglese…”
“WOW… ma senti, che ne dici se una sera non ci facciamo una hosì? Andiamo in Via Toledo…”
La sere dopo i doi a van in libare jessude. Il toscanat, che le sa lungje, al compagne Zuan ai Cuartîrs Spagnûi. Intune androne a son diviersis feminis a spietâ i oms.
“Scegline una!” al fâs Tiziano. E Zuan al sielç une biele more cu la piel un fregul ulivastre, cjavei neris, pet scjars ma nie mâl in complès. E sarà scree: al è in grant arapamiento.
Une vecje blancje e grispose e da a la zovine la clâf de cjamare.
Al jentre cu la fantate intun basso, chês cjaponariis dulà che a vivin i napoletans.
Lui si distire tal jetut. Jê jal tire fûr e e scomence a fâi un pipul. Ma lui nol viôt la ore di cucâ la panarie e alore ce ti fasial? I tire vie lis mudantis e sot… al cjate… un…
di Pieri Moràs


text:
Vieri Testament
JOP (Jp)
Jentrade
Il libri di Jop
Chest libri al è considerât un dai plui grancj poemis di dute la leteradure e il so autôr, cence non ni muse, il plui grant poete de Bibie. Ancje parcè che al trate di un teme che ducj o vin di fâ i conts: il misteri dal dolôr. Ch’al devente plui ingredeât e insolubil cuant che a patî al è un che nol à fat once di mâl. Di fat Jop (il non al vûl dî Dulà isal gno pari o ben Chel ch’al è tibiât) al è il spieli dal om bon e religjôs che si cjate a colp inte gnot dal dolôr cence nissun rimpin e cence nissune sperance e al devente la parabule de umanitât soferente.
Interessant ancje il fat che il protagonist nol è un ebreu, ma un seic arabo. Come che no son ebreus i siei trê amîs: Elifaz il temanit al è un idumeu; Bildad il suchit e Zofar il naamatit a son ducj i doi arabos. Une “storie” dal gjenar e je cognossude ancje de leteradure fenicie dai sec. XV-XIV. La tradizion e met Jop te ete dai patriarcjis, a confin fra l’Arabie e la tiere di Edom, regjon innomenade pai siei sapients.
Ma la cuistion se Jop al è esistût e dulà e passe in seconde linie rispiet a l’esistence sigure e universâl dal argoment tratât.
Il libri, une vore ben architetât ancje dal pont di viste formâl, al è a uso un poeme in trê ats, ch’a saressin i trê macs di discors o resonaments fra Jop e i siei amîs polemics e presuntuôs che a volaressin cjatâ un parcè al dolôr fisic e morâl dal biât protagonist (cc. 3-31). Il c. 28 al è une sorte di interludi su la sapience di Diu e i cc. 32-37 un suplement. Dut in poesie. L’inizi (cc. 1-2) e la conclusion (c. 42) a son in prose, sot forme di fat storic.
Cul permès di Diu, chest om just (Ez 14,14-20) al è sotponût di satane a provis tremendis: pierdite de robe, pierdite dai fîs e pierdite de salût. Sigûr de sô nocence, si domande cemût mai che Diu lu cjastie come ch’al fos un pecjadôr. Diu in persone, provocât, al interven par rispuindii a Jop, ma la cuistion no ven disberdeade in maniere definitive. Jop però al capìs che Diu nol pò jessi injust e al acete cun fede il misteri dal so operâ.
Cheste vore, tratant dai patiments dal just, e palese il compuartament dal om denant dal misteri di Diu. Si scugnarà spietâ il Gnûf Testament, par contemplâ, tal misteri di Crist, profetât di Isaie (c. 53) il nocent ch’al tribule pai pecjâts dal mont, olmâ lis lidrîs ultimis dal mâl ch’al regne su la tiere e il valôr straordenari dal dolôr tal plan che Diu al à inmaneât par salvânus.
Un libri e un teme duncje universâi, che no pierdaran mai di valôr e di bielece, ancje se si scuen domandâ il don de fede par podê cjatâ un lusorut te gnot fonde dal dolôr.
La glesie catoliche romane e à doprât par secui chest libri te austeritât de liturgjie dai muarts.
- 1;2Gianni Colledani
- 3;4;5Flavia Rizzato
- 6;7;8Mariano Bonini
- 9;10;11Guido Sut
- 12;13;14Doris D'Antoni
- 15Annalisa Bigotto
- 16;17Roberto Bortolotti
- 18;19Laura Boni
- 20;21Elena Calligaro
- 22;23;24Michela Tondo
- 25;26;27;28Edda Brisinello
- 29;30Renata Chiappino
- 31Emanuele Foschiani
- 32;33Lodovico Di Benedetto
- 34;35Francesca Boem
- 36;37Dario Zampa
- 38;39Francesco Fornasiero
- 40;41Sara Indri
- 42Chiara Sonesi


text:
Ti o aj simpri vulut ben, Marie.
Fin di quant ò zuiavin insieme, di fruts.
Dopo tu as cognossut chel là. Tu lu as sposat. Lui, no me.
Jo o aj continuat a voleti ben, Marie.
Dopo o aj cognossut chele là. Le ai sposade. Je, no te.
Simpri pinsirs stramps. No capivi. Ma vuè o aj capit. Un lusor inte scuretat.
La to cjase continue a brusà ta la gnot, Marie. Ma tu no tu berlis plui.
Nancje la me femine berle plui. Finalmentri. Ripose cuiete tal jet. Par simpri.
Mi cjali tal spieli. Le cuarde in man. Strente. Ancjemò un poc. E dopo di gnuf insieme, Marie.


text:
… tu sarâs simpri intal gno cûr !
…un an fâ tu âs lassât il tô cuarp e mi visi ancjemò di chel moment cuant che tu âs butât fûr l’ultin respîr… a jerin lis 14H30 e al jere une biele zornade di Zenâr… tu no tu podevis plui viodimi par vie che ti vevin dade la morfine ma o soi sigûr che tu rivavis a sintîmi… la tô man cjalde e jere poiade parsore il gno zenoli e po dopo il to cuarp nol le à plui fate e tu tu sês partide par il to viaç… dentri di me al si è viart un grant vueit che no rivi ancjemò a jemplâ e no crôt che o rivarai mai a fâlu… tu sês stade une mari cetant amorose e cun tante pazience rivant simpri a sopuartâ il gno caratar cjavestri… ma tu jeris ancje une mari buine di cûr che i plaseve gjoldi des piçulis bielecis de vite… mi visi ancjemò cuant intun biel dopodimisdì, al jere il 3 di Zenâr, tu mi âs dite “puartâmi a fâ une cjaminade !”… jo feminou ti varès puartade fûr di buride… ma o speri che cumò in cualsisei puest tu tu sês tu puedis stâ ben e stâ in pâs… mandi mari biele… tu sarâs simpri intai nestris cûrs…
#peaceandlove
…WELCOME 2018 !
I wish all Climbers, Speed Skaters and Tai Chi practitioner all over the world a HAPPY NEW YEAR 2k18 !!!!!
chest an mi cjape un pôc il spirt poetic… inalore lu tacarai cuntun haiku, dedeanlu a gno pari e a mê mari…
un An di Gjolde
la ploie lizere
scolte il to cûr
il proponiment, par chest an, al è chel di judâ chei che a fasin fadure a lâ indenant inte vite e di combati la tindince, dal dì di vuê, di meti dongje masse ricjece intes mans di pocje int, tant che si ledi viers dai mûts di convivence indulà la int e rive a cjatâ lavôr e a mantignî la famee…
la riflession impen e vên de savietât dal Orient lontan:
“La ativitât dai umign e va indenant cence padin; co e rive ae fin e torne di gnûf a scomençâ. Duncje e pues lâ indenant in perpetui. Cuant une ruede e à un as indulà zirâ, e pues lâ lontan. La ativitât de Nature e je une, cence disviaments; par la cuâl no fale.
Co la energjie dal cîl e ven jù e la energjie de tiare e va sù, yin e yang a comunichin, e compagn a fasin ducj i vivents.
Co i umign savis e stan intai puescj publics ad alt, i puars umign intal spirt a van vie; cheste e je la Vie dal cîl e de tiare.”
#peaceandlove ☮ ☯


text:
Vinars ai 10 Avost, h 19:00
Concert al tramont, li dal Templi Vegjetāl
Rassegne Musica in Villa
dal Progjet Integrāt Culture dal Friūl di Mieē
dutun cui Colonos
Ansahman, che par armen al vūl dī cence limit, al č un duet nassūt za fa cualchi an a New York, dāt dongje da la cantante merecane di origjinis armenis Anaļs Tekerian e da la ghitariste regjonāl Anna Garano, che si dediche a linterpretazion e a la rielaborazion par vōs e ghitare da la musiche tradizionāl armene. Melodiis cualchi volte cetant cognossudis, altris voltis invecit scognossudis, ma simpri plenis di bielece e emozions. Lis artistis a presentin il lōr secont lavōr discografic, Saltless Sea, regjistrāt tai Stāts Unīts e apene publicāt.
Un percors cence timp par scuvierzi il mont e la culture dal popul armen.
martars ai 31 _ h 21:00
Presentazion dal libri-cd
Pierluigi Cappello: la cjār da lis peraulis e il fuart amōr
vinars ai 3 _ h 21:00
Conference di Giovanni Tesio
vinars ai 10 _ h 19:00
Concert li dal Templi Vegjetāl
sabide ai 11 _ h 21:00
Inaugurazion da la mostre
vinars ai 17 _ h 21:00
Conference di Philippe Daverio
Provis viertis di culture furlane
lunis ai 20 _ h 21:00
serade-mosaic
vinars ai 24 _ h 21:00
Concert-event
lunis ai 27 _ h 21:00
25 agns di poesie militant
joibe ai 30 _ h 21:00
Conference di Franc Fari
martars ai 11 _ h 21:00
Recital musicāl su tescj di Pierluigi Cappello
Ass. culturāl Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
30 aprile 2010
Auguris al gno nevodut e a mê sûr
28 aprile 2010
La braure dal Barça
Par savênt di plui, fracait chi.
23 aprile 2010
3 agns che nus à lassâts
21 aprile 2010
Odissee, biel event
No soi un espert e duncje no ai pretesis… mi limiti a regjistrâ lis mês impressions a cjalt.
Il spetacul mi à plasût e mi à convint ancje la sielte di fâ recitâ i personaçs ancje tes varietâts de lenghe furlane a seconde des zonis di provenience. E cui si freial se o vin scugnût ancje becâsi cualchi batude in triestin (i triscj Proci che a smicjin Penelope e il ream di Ulìs; lis Sirenis tentadoris che dopo vê cirût di striâ Odisseu cjantant in maniere maraveose par furlan, dopo si lamentin par triestin)… jo o varès fat vulintîr di mancul di cheste sielte, ma amen...
O ai viodût moments une vore profonts (l’episodi di Polifem, la stesse sene des Sirenis tal prin an) cuntune fuarce emotive inmò plui coinvolzent tal secont at, che mi à plasût tant di plui (une piçule critiche tal prin at che ogni tant al sbrissave in maniere pericolose un tic masse tal ridicul…).
Mi à fat vignî i sgrisui pe emozion cuant che o ai viodude la Novella Cantarutti lei un pas de traduzion: biele cheste sielte di inserî tocs di leture, pardabon emozionant chest omaç a la grande scritore mancjade che nol è tant.
O soi lât a cjase content di vê viodût un biel spetacul ma ancje di jessi stât testimoni di un moment impuartant pal Friûl: il teatron di Udin al à dât acet a une opare in lenghe furlane che e à viodût impegnadis une vore di personis.
E cui che nol jere si è pierdût un event.
Mi auguri che pal avignî si continui, magari evitant di sierâ lis oparis par furlan intun calendari specific, ma miscliçant lis lenghis, insiemit, tu calendari unic di dute la stagjon.
Compliments a cui che al à volût cheste iniziative e al à fat in maniere che e deventi realtât.
19 aprile 2010
Odissee
Ducj i detais dal spetacul ju cjatais chi (fracait il link).
15 aprile 2010
Donait il 5 par 1000 a La Patrie dal Friûl
a «La Patrie dal Friûl» il mensîl dut in marilenghe dal 1946.
Nol coste nuie: baste meti il numar 01299830305
te casele juste e firmâ la destinazion dal 5 par 1000.
LOTANT PAR UN FRIÛL PLUI FURLAN, TU STÂS MIÔR ANCJE TU
Grazie!
14 aprile 2010
07 aprile 2010
Un cuc indaûr
06 aprile 2010
Baudelaire
04 aprile 2010
Buine Pasche a ducj... o cuasi!
03 aprile 2010
Friûl viaç te storie
Chest an par ricuardâ l'aniversari dai 3 di Avrîl, nassite dal Stât Patriarcjâl di Aquilee, fieste nazionâl dal popul furlan, us met chi il video che o ai cjatât su youtube:
Friûl viaç te storie di Massimo Garlatti-Costa
chi sot ancje chês altris parts:
Friûl viaç te storie (part 2)
02 aprile 2010
Precisazions
Buine part dal Friûl storic al è colât sot dal Ream di Italie tal 1866 (fracait il link) e duncje chest an che al ven nol è nissun “150m talian” pal nestri teritori, che se mai al è stât concuistât ben 5 agns dopo dal 1861.
Cun di plui, la zone dal confin, e mi riferìs tant par semplificâ a buine part de contee di Gurize, ma no dome, e je deventade taliane dome dopo de fin de prime vuere mondiâl dal 1915-18 (che tancj a celebrin come “Grande Guerra”, ma che in sostance e je stade dome une grande tragjedie che e à fat murî miârs e miârs di zovins).
O sieri lassant fâ fieste il prossin an a cui che al vûl, ma se propit propit nol pues fâ di mancul, i ten a visâlu che chi di noaltris dut câs al fasarà fieste pai 145 agns de colade dal Friûl sot dai Savoia (sì, la famee di chel siôr, cualchidun lu clame princip dismenteantsi che i titui nobiliârs mi somee che a son stâts abolîts, che e à domandât a la Republiche taliane un mega risarciment pai 54 agns di esilii… ma a saressin ancje altris episodis di podê ricuardâ...).
Forsit forsit prime di fâ fieste, al bastarès almancul lei ben i fats de storie e no i proclamis de propagande nazionaliste taliane.
Invezit o torni a ricuardâ che secont me une vere fieste nazionâl furlane e je chê dai 3 di Avrîl, che e ricuarde la nassite dal Stât Patriarcjâl di Aquilee, une forme di guvier nestri nassût tal 1077 e che al cjapave dentri i teritoris fint in Cjadovri e chei che cumò a son Austrie, Slovenie e Istrie.
Buine fieste nazionâl furlane a ducj.
ps: se mai tal 2011 a colin i 500 agns dal riviel contadin de Joibe Grasse dal 1511... chê sì che e je une date impuartante e un aniversari di ricuardâ pal popul furlan che si è ribelât cuintri dai nobii che lu tibiavin.
01 aprile 2010
Fevelant a Colonia Caroya/2
O vin fat une lungje fevelade sul Friûl, su la storie, su ce che a fasin lôr ta chestis ocasions li che si cjatin e a fasin chest laboratori che al cjape dentri zovins e mancul zovins, cu la bandiere cu la Acuile di Betrant picjade tal mûr e il mate cjalt su la taule (in prin plan)... masse biel il Friûl declinât in forme Argjentine.
Sabide cheste al sarà il tierç incuintri e come che us disevi, a ricuardaran la Fieste dai 3 di Avrîl.


text:
Art e Mosaic
Spilimberc, una sitât da scuviersi
Spilimberc, sitât d'art, a rissêf e a stria il visitadôr par la bielessa dai siei monuments, dai siei borcs antics, plens di testimoniansis di art e di storia.
Vignît cun noaltris in chistu brêf percors virtuâl fra li' sôs bielessis artistichis.
Il nestri consei, par altri, al è chel di provâ diretamentri l'emossion di una visita reâl, ospits da la nestra Sitât.
- Il Cjiscjel
- Il Domo di Santa Maria Maiôr
- La Plassa dal Domo: Glesiuta di Santa Cecilia, Palaç la Lojbia, Palacet dal Daziari
- Il Santuari da l'Ancona
- Il Palaç dai Spilimberc "di Sora"
- Il Centro storic: Cors Roma, li Tors, i Puartins, i Palaçs
- Chê altris Glesiis: SS. Josef e Pantaleon, San Zuan dai Batûts, San Roc
- Glesiis e art ta li' Frassions
- Spilimberc, la "SITÂT' dal MOSAIC": la Scuela Mosaiciscj dal Friûl


text:
Archivi dal Moviment Friûl
Nassût a Pontebe tal 1928, Fausto Schiavi al è mancjât ai 23 di Zenâr dal 1972. Dal 1967 fint a la fin de sô vite al è stât President dal Moviment Friûl che in ocasion dal inovâl de sô muart, juste îr al à publicât l'archivi che o cjatais ta chest link: www.archivi.movimentofriuli.it.
Come che si lei te pagjine di presentazion, "navigant in chest sît, l’autonomist, il storic, cui che al è interessât, al pues cjatâ i documents di une lungje lote autonomiste vuidade dal Moviment Friûl dal 1966 a vuê.
Par cumò, i documents, ordenâts par argoments, a son dome une piçule part dal archivi, che al sarà completât intun pâr di agns. Complete e je la racuelte de stampe dal partît, Friuli d’Oggi che si le cjate sot Azion politiche, ordenade par anadis".
Za cul materiâl che al è, si pues passâ cualchi buine ore a lei e documentâsi: lait a dâ un cuc.
O fâs i compliments al president Adrian Cescje, al segretari politic Marco De Agostini e ai colaboradôrs che a àn metût in pîts chest archivi, metintlu a disposizion dal Friûl.


text:
LA BANCIA DA LI’ PERAULIS PIARDUDIS
€ 12,00 € 10,00
50 disponibili
BREVE DESCRIZIONE
La panchina delle parole perdute affiora e riaffiora: cornice ineludibile, anche quando la sua presenza è solo postulata, collante, garanzia per la raccolta di unità, poemetto con la galleria dei suoi destini dolenti, inventario di esistenze grame, che la bancia, con funzioni e inquadrature che non sempre collimano, rende tangibili.
Descrizione
«… solitudini derelitte, logore e sfilacciate, frustrate e residuali, estranee ai principi del consumo, estranee alle regole sociali, alla stessa storia, alla sua logica aggressiva, al suo galateo insolente. Una scelta di campo e una divisa etica.»
Dalla prefazione di Rienzo Pellegrini
Recensioni
Ancora non ci sono recensioni.
libri correlati
-
CULTURA, TERRITORIO E PUBBLICO IN FRIULI – Dagli anni Cinquanta alla fine del Novecento
La crisi de vite sociâl e politiche dal dì di vuê e domande una presince e une fuarce critiche che nus ven dome de culture. Cuintri de dispersion e de pierdite de memorie storiche e culturâl, l’Associazion ADASTRACULTURA si impegne a riproponi i temis fondatîfs dibatûts intal secul a pene passât, di sigûr no par nostalgjie, ma pe convinzion che tant di ce che al è stât elaborât des singulis personalitâts o dai grups o moviments che a operavin sul teritori par dut il periodi cjapât in considerazion, al puedi judâ a interpretâ il timp di vuê, sticâ riflessions e confronts, furnî documens e struments utii par rivâ a elaborâ robis gnovis. L’Associazion ADASTRACULTURA si propon di davuelzi in particolâr cheste ultime funzion, come tipiche dal metodi di lavôr dal scritôr e artist Tito Maniacco, che a lui la asociazion e je intitulade. La sô vision poliprospetiche, la ricercje costante dal confront cun altris culturis, il so refudâ il conformisim e il banâl a son i tiermins di riferiment par ogni lavôr che al sei promovût intal so non.
-
IL PROFUM DAL PAN
Cheste e je la storie di trê gjenerazions di mulinârs dal Mulin di Muçane. Gjondis e dolôrs contâts des testemoneancis dai ultins dissendents e dai documents de famee che a àn conservât cun amôr. Un tornâ a un timp che nol è plui, intun afresc vivarôs di une part de Basse furlane contadine, leade a ritmis di une nature a voltis amighe, a voltis avare. Ma ancje une tessare inseride inte storie “grande”, chê che e à lassât feridis profondis intal tiessût sociâl intal timp de ocupazion nazi-fassiste; chê che e à viodût la riscosse de lote partigjane e dopo i dîs de ricostruzion cu la sperance intun doman plui just.
E il Mulin di Muçane e la sô int a son simpri protagoniscj. Imagjins di un mont metudis adun ancje dai ricuarts di un frut che, vuê che al ècressût, al ten ancjemò dentri di se il profum dal pan che al nasseve de farine dal Mulin.
-
GARAGE 77
«Claudio – il festival di Stoccarda al è un festival gros… cjape Folkest chi in Friûl… si fâs a Spilimberc, ma tu tu podis benissim lâ a sintî yb conciert… ancje a Lubiane.
Elvio – Alore, il festival di Stoccarda al è cussì gros, ma cussì gros che nû i podin ancje in place a Grediscje!… Cjale, mi sta vegnint un nervôs…»
Il Teatro Incerto (Fabiano Fantini, Claudio Moretti e Elvio Scruzzi) al è il plui popolâr grup teatrâl furlan. Nassût tal 1985 in 30 agns di ativitât al â realizât tancj spetacui e miârs di replichis in ducj i cjantons e situazions dentri e fûr dal Friûl. Fra chescj Le scarpe prendono piede, la trilogjie Four, Dentri, Laris, Maratona di New York, I mosaiciscj, Muradôrs. Cence dismenteâsi des publicitâts e des trasmissions radiofonichis e televisivis, deventadis dai mîts de culture furlane popolâr dal dì di vuê.
-
IL CJÂF DAI FURLANS
Il cjâf dai furlans di Franc Fari
al è stât il prin vêr libri sientific scrit par furlan ma al sarès un libri fondamentâl in cualsisei lenghe. Chest parcè che al presente, intun lengaç precîs ma comprensibil, i principâi risultâts di une sience zovine, la neurolinguistiche, che e sta deventant simpri plui fondamentâl par capî l’umanitât.
AL MOMENTO NON DISPONIBILE!
RISTAMPA IN PROGRAMMA.
-
JONAS
«[…] Perché mai ancor oggi Giona interroga, provoca, seduce e ispira, come anche Luca De Clara ci mostra in questa sua bella e intensa raccolta poetica? Tento qualche risposta, dal mio osservatorio teologico. Mi pare che in Giona venga proposto drammaticamente il binomio vicino-lontano. Ninive è il luogo lontano per eccellenza, geograficamente, culturalmente, religiosamente – «No soi jo chel just par Ninive / … o par New York» –, ma è soprattutto il luogo della missione, della chiamata, dell’incontro con l’altro-da-me. Anche Tarsis è lontano, ma in modo diverso: è il luogo della fuga dalla responsabilità, dell’illusione dell’invisibilità e forse anche della percezione di un Dio che implacabilmente ti scova, quando ha deciso di chiederti una mano. Un Dio implacabile nella debolezza: «Di bessôl jo no pues nuje»! Ma se Ninive e Tarsis sono lontani, dov’è il vicino? Chi è? Sembra che il vicino e il lontano dipendano marginalmente dalla posizione che l’uomo di volta in volta assume. La lontananza e la vicinanza le fa Dio. Ninive è lontana dagli orizzonti di Giona – lontana prima, e proprio per questo non ci vuole andare, ancor più lontana dopo, a causa del livore per una pietà inaspettata e scandalosa –, e sembrerebbe lontana anche da Dio, ma Dio le si fa vicino: non può abbandonare una città «nella quale vi sono più di centoventimila persone, che non sanno distinguere fra la mano destra e la sinistra, e una grande quantità di animali». Perfino degli animali Dio si occupa! Inoltre sembra che, se ha poco senso parlare di lontananza, perché Dio è vicino a tutti, sia ancora più insensato credersi vicini in modo esclusivo come Giona – «tu vais, tu lu preis, / tu ti fasis plen di borie / e tu contis ch’al è to chel Signôr» –! A Dio e non a Giona, spettano il giudizio e l’azione! Giona, il vicino, è lontanissimo. Ninive e Tarsis, terre lontane, sono vicine perché Dio le tiene d’occhio. E Giona, lontano nella sua vicinanza, è vicino nella sua lontananza, quando scappa e Dio lo ritrova o quando, sotto il ricino rinsecchito e le vampe del sole, Dio gli si fa incontro per farlo ragionare. Chissà se si convince di fronte all’appassionata autodifesa del Signore? Come nella parabola del padre buono (Lc 15,11-32), anche nel libro di Giona la conclusione rimane sapientemente in sospeso. La scena si dissolve e solo risuonano nella penombra parole di costernata bontà – «non dovevo avere pietà…»; «bisognava far festa…» – davanti alle quali occorre prendere posizione. Chi è veramente dalla parte di Dio? E chi è contro? E io dove sono? Mi pare sia questo il caso serio sollevato dal libro di Giona, che riecheggia anche nelle poesie di Luca».
Dalla Postfazione a cura di don Federico Grosso
-
CONTIS DI FAMEE
Lis storiis di Raffaele Serafini a van indenant e indaûr intal timp dilunc di un troi che nus permet di butâ la voglade suntun pocjis des vicendis cressudis sul arbul gjenealogjic di une famee dal Friûl di mieç. Di conte in conte a cambiin duncje i protagoniscj, i timps, i stîi di vite, il paisaç che si pues viodi dulintor e, ae fin, a ’ndi ven fûr un Friûl che al è tal stes timp familiâr e fûr dai schemis.
Dulà finissie la realtât e dulà tachie la invenzion? La veretât e je che nol è cussì impuartant savêlu parcè che, une volte tirâts dentri di une conte, si jentre intun mont che al è reâl ancje cuant che al è fantastic e che al è inventât ancje cuant che al è vêr.
Le storie di Raffaele Serafini vanno avanti e indietro nel tempo lungo un sentiero che ci permette di gettare un occhio su alcune delle vicende cresciute sull’albero genealogico di una famiglia del Friuli di mezzo. Di racconto in racconto cambiano dunque i protagonisti, i tempi, gli stili di vita, il paesaggio che si può vedere tutto intorno e alla fine ne viene fuori un Friuli che è nello stesso tempo famigliare e fuori dagli schemi. Dove finisce la realtà e dove comincia l’invenzione? La verità è che non è così importante saperlo perché una volta coinvolti in un racconto, si entra in un mondo che è reale anche quando è fantastico e che è inventato anche quando è vero.


text:
FONDAZIONE FRIULI. Notis barochis tai lûcs dai Tiepolo
Al va indenant il cicli di concierts di musiche baroche inte suaze de “Le giornate del Tiepolo”, afidât ae direzion artistiche di Flavia Brunetto e promovût de Fondazione Friuli. Il desideri di tornâ a scoltâ la grande musiche dai agns dulà che Giambattista e Giandomenico Tiepolo a vevin piturât Udin cun oparis di une bielece straordenarie al invie, tai lûcs frescjâts dai doi grancj pitôrs, ripropuestis di alt nivel des musichis di chê ete, metint dongje lûcs e suns in reclams continuis jenfri soluzions des arts figurativis e di chês musicâls.
Dal 2010 tai lûcs di Udin dai doi Tiepolo, ven a stâi il palaç patriarcjâl, il domo, la glesie de Beade Vergjine de Puritât e il cjistiel, si son podudis scoltâ lis musichis dai plui famôs compositôrs dal Sietcent, tant che Vivaldi, Boccherini, Scarlatti, Bach, Händel, adun di chês dai musiciscj che a Udin a viverin e a operarin tai agns che i Tiepolo a crearin lis lôr oparis in citât. Si trate di compositôrs che a Udin a forin mestris di capele tant che Paolo Benedetto Bellinzani o Bartolomeo Cordans, o tant che i udinês Giuseppe Garzaroli e Giovanni Battista Tomadini, il palmarin Pietro Alessandro Pavona, o musiciscj che ancje se nassûts a Vignesie a divignivin di fameis di origjin furlane tant che Giovanni Battista Ferradini. In ducj chescj compositôrs si cjate la gracie e la lizerece dal Tiepolo, la imagjinazion e la vitalitât, il ciment de invenzion e la stravagance.
Jordi Savall, Le Concert des Nations, Sonia Prina, Vivica Geneaux, Romina Basso, la Baroque Venice Orchestra, Giuliano Carmignola, Evangelina Mascardi a son cualchidun dai nons dai ospits preseâts dal progjet articolât e plurienâl sostignût di Regjon Friûl-Vignesie Julie, Universitât di Udin, Fondazione Friuli, parochie di Sante Marie Anunziade, Museu dal domo, Associazion Iduna, Academie Ricci e Css.
A son ancjemò doi i apontaments in program chest an: vinars ai 3 di Avost, aes 9 sot sere, inte glesie de Beade Vergjine de Puritât si podarà preseâ la trombe baroche di Oliver Lakota (prime dal conciert, aes 8 e un cuart, e sarà une visite vuidade aes oparis dal Tiepolo) e domenie ai 2 di Setembar, aes 5 sot sere, in domo a Udin, il grant conciertist todesc Wolfgang Zerer al sunarà suntun orghin Nachini dal 1751. L’ingrès ai events al è libar. ❚
Piero Cargnelutti


text:
04 febbraio 2010
La "Spade" dal misteri
Al è dome un piçul misteri citadin che al zire par Udin...
Come che us vevi segnalât ancje jo, Frank Spada al è jessût cul so ultin libri.
Ma cheste no je la uniche novitât... di fat ator par Udin a son che si domandin: "cui isal?... cui no isal chel fantat che si viôt te foto in blanc&neri?".
Al somee che al sedi propit lui, cuant che al jere fantat... cualchi Carnavâl al è passât, plui di un e di doi...
Se mi domandassin a mi, o disarès che al è un blogarin simpatic che ogni tant al passe di ca e mi segnale i siei lavôrs: o ai lete cualchi conte, ma il so libri no inmò (e par chest i domandi scuse, ndr).
E o zontarès ancje che cumò o soi preocupât parcè che no sai se al tornarà a cjatâmi tant dispès, stant che ancje lui... al à screât il so blog (lait a viodi il link)!
Benvignût te blogosfere, Frank!
1 commento:
-
-
Velu chì, nancje nominat e al fas une incursion par ringracià Christian Romanini, di soflà sot un balon par tignilu alt parsore l'agnul del Friul - onorat di ce cal diis tra dos ().
Lu spiete dulà cal sa, in italian.
Mandi
Frank Spada
- 14/2/10 18:52


text:
Cjadovri
Il Cjadovri al è un teritori che al si cjate te bande setentrionâl de provincie di Belun. Al è par intîr un teritori montagnôs, caraterizât da montagnis di cualchidun consideradis lis plui bielis dal mont, lis Dolomitis. Il cjaulûc dal Cjadovri al è Pieve di Cadore (Plêf di Cjadovri), citadine di 3.800 abitants. vincje un comuns dal Cjadovri a son riunîts inte Magnifiche Comunitât di Cjadovri, che e à ancjemò vuê compits aministratîfs; fûr e reste, par sielte, il comun di Cortine.
Te regjon si fevelin dialets ladins


text:
Libar Di No Sei Scoltât
♥ 837
DLH Posse
(libero di non essere ascoltato…
Freestyle in lingua friulana , volutamente eseguito con metrica old school )
Passion:
E fasevin dome 2 scratch 2 beats 2 colps di bas 2 rimis linears par no là a patras
Tubet:
Tu tu sas che si divertivin e giuiavin e davin el massimo di lor stes no vevin stres al ere el massimo che podevin dà e societat te lor citat
Passion:
Capile al di di vuè a ti ti par dure al è par chel lor le clamin culture
E sarà une robe plui dificile ma par te no samerà tant facile
Tubet:
O cir la perfezion come te mistiche che cà par me jè dome musiche
no à nissune etiche di sedi rap al è ce c’ al scolte el Tubet
Passion:
Tra rimis scontadis e robis improvisadis cumò le onde de bande in buine ande sfonde datis
Poc a gratis mai scontât, se par te son buladis o mate-etat LIBAR DI NO SEI SCOLTAT
Libar Di No Sei Scoltât — DLH Posse
inserito da Worldwide


text:
Franco Fabbro
Franc Fari (Franco Fabbro), miedi specializât in neurologjie intal 1986, al à lavorât par diviers agns come neuropsichiatri e neuropsicolic tal ospedâl par fruts “Burlo Garofalo” di Triest. Al è stât diviers agns intal forest, colaborant cun preseâts centris di ricercje come il Dipartiment di Linguistiche de McGill University di Montreal e il Dipartiment di Neurolinguistiche de Vrrije Universiteit di Bruxelles. Al è un dai plui atîfs studiôs a nivel mondiâl dal çurviel bilengâl e poliglot. Al è professôr di neurofisiologjie e neurolinguistiche e Preside de Facoltât di Siencis de Formazion inte Universitât di Udin e referent sientific dal Istitût Sientific E. Medea da la Nostra Famiglia in Friûl. Al è autôr di plui di 130 lavôrs sientifics e di dîs libris, jenfri chescj: Concise Encyclopedia of Language Pathology (Oxford, 1999); The Neurolinguistics of Bilingualism (London, 1999); Language and Epilepsy (London, 2002), Neurogenic Language Disorders in Children (Amsterdam, 2004).


text:
Il viaç a lis lidrîs, une gnove frontiere pal turisim
«Turisim gjenealogjic, cuant che un emigrant al devente turist culturâl». Al è chest il titul di une publicazion di pôc butade fûr par cure de Societât filologjiche furlane e che je curade di Enrico Caputo. E rapresente la concretizazion di un progjet madurît insiemi cul Archivi di Stât di Udin e che al pues dâ gnovis ideis par fâ incressi il turisim di chenti.
In struc si trate di “liniis vuide”, come che si dîs te cuvierte, par fâ incressi e cjapâ su il miôr di un procès che si è viodût svilupâsi in chescj agns: i emigrants furlans di seconde, tierce gjenerazion e indevant ancjemò a son simpri plui seneôs di savê di dulà che a divegnin, di cognossi la storie des lôr fameis furlanis e dai puescj di indulà che a son partîts i vons.
Di cheste voie e saltin fûr lis domandis al Archivi di Stât, ma ancje ae Filologjiche, par rivâ a ricostruî il len gjenealogjic e, se no propit chel, dutis lis informazion pussibilis.
«Il fat che l’utent des nestri salis di studi, che a sein chês fisichis o chês vie internet che dilunc i ultins agns o vin metût a disposizion dai ricercjadôrs, al deventi ancje un turist al è un fat gnûf che al merete che si resoni parsore», e dîs Luisa Villotta, diretôr dal Archivi di Stât di Udin. Chest imprest che al è a pene saltât fûr, al zonte il president de Filologjiche Federico Vicario, «o speri che al sei un prin pas par il svilup di un gnûf setôr di promozion dal teritori». Come che par altri a an bielzà fat di agnorums in ca la Scozie e la Irlande.
In pratiche, la publicazion, che si vierç cuntune descrizion dal contest e cui numars des ricercjis fatis tal archivi di Stât di Udin a partî dal 2008 – oltri mil ogni an, cu la spice di 1.330 tal 2008 e 1.116 tal 2015 – a mostrin che, sul complès di 5.943 ricercjis fatis in 8 agns, 1.418 a son ricercjis gjenealogjiche, 2.155 a an rivuardât il teritori e 2.370 altri. Cun di fat, si dîs tal libri, «si conferme un procès mondiâl in cressite di ricercje des lidrîs».
Stant i tancj emigrants furlans, che si dîs che di furlans a’nd’è plui fûr dai confins regjonâi che dentri, il studi publicât si domande «par ce no meti in moto une politiche turistiche che a stici la domande di chest grant potenziâl turisim gjenealogjic». Par altri, si tratarès dome di copiâ un pôc ce che a stan fasint tal mont bielzà di un pôc.
Ma cemût frontâ la cuistion?
Lis “liniis vuide” cualchi idee le dan. No si trate, cun di fat, dome di sburtâ un gjeneric “turisim di tornâ chenti”, si sosten. Invezit si varès di meti il cjâf e lis energjiis su un turisim batiât “viaç a lis lidrîs”, struturant e agjevolant une programazion e itineraris par il turisim gjenealogjic,. Naturalmentri, si zonte, «par otignî un risultât di une cierte fate, bisugnarès che al fos un coordenament istituzionâl che al meti insiemi il nivel nazionâl e chel regjonâl».
Naturalmentri ancje par cheste forme di turisim, se si a voie che al vegni su in grant stîl, bisugne che sul teritori a sedin “atrazions”. Ven a stai bisugnarès costruî “trois di sens” che a fasin cognossi i museus, in particolâr chei etnografics, lis mostris di fotografiis, i museus dedicâts a lis vueris e ae araldiche e lis esposizion peadis ae memorie dai teritoris locâi.
I vantaçs che il studi al viôt tal promovi cheste forme di turisim a son plui di un, no ultim, la ocupazion chenti. Cun di fat, i laureâts par esempli in archivistiche o in bens culturâi a podaressin jessi ocupâts par fâ ricercjis gjenealogjichis alì dai Archivis di Stât o in chei des canonichis. Chest po al è un turisim che nol à pôre de concorence, stant che un emigrant al à gust di lâ a cognossi propit il paîs di dulà che i siei a son partîts. ❚
✒ Antonella Lanfrit


text:
Ce ise la European Free Alliance
Il partît furlanis Patrie Furlane al è entrât inte European Free Alliance, il grup democratic dai popui di Europe, che al met dongje lis fuarcis plui rapresentativis des minorancis tai singui Stâts dal continent. Patrie Furlane e je stade integrade in cheste rêt fate dai moviments politics plui impuartants a nivel nazionalitari dal mês di Març passât. L’EFA e conte su fuarcis tant che il Scottish National Party e la Esquierra Republicana de Catalunya. Fuarcis impuartantis, che a son buinis di meti insiemi ben 12 europarlamentârs e duncje a rivin a fâ pesâ ancje tal Parlament European di Brussel e Strasburc lis resons dai popui plui piçui che la storie e à condanât a jessi minorizâts.
«O vin volût cun fuarce cirî la adesion ae Efa - nus spieghe Federico Simeoni, conseîr provinciâl di Patrie Furlane - parcè che la nestre int e à bisugne di contâ di plui, e stant che il Stât talian nol ten cont de nestre realtât di popul, al è just cirî di movisi in rêt cui altris popui che a vuelin une Europe des Regjons dulà che lis diferencis a deventin une fuarce e no une debilece». Resonament che Simeoni al à aplicât ancje al Friûl-Vignesie Julie, dulà che e je za presinte dal 1991 une des plui vecjis formazions politichis che a àn aderît ae Efa, la Union Slovene (Slovenska Skupnost).
Di fat dome cors, bretons, catalans, bascs, galês, scozês e frisons a àn une militance plui lungje inte Efa dai slovens: cuant che chei de Ssk a àn savût che Patrie Furlane e à fat domande di afiliazion, a son stâts une vore contents di meti une buine peraule. E cussì, inte plenarie di Katowice, in Polonie, il Friûl-Vignesie Julie al è deventât la uniche Regjon taliane cun doi partîts afiliâts ae Aleance. Inte patulie taliane de Efa a son ancje la Liga Veneta, la Sudtiroler Freiheit, il Partît Sart di Azion e i valdostans de Alpe (Autonomie Liberté Participation Écologie). Chescj ultins doi partîts, come la Ssk, a son presints intai lôr conseis regjonâi dulà che a àn madressude une culture di guvier, ma il lôr sium cumò al è chel di jentrâ a fâ pesâ lis minorancis intal Parlament di Rome e magari ancje in chel european. (W. Tom.)


text:
La “Bibie” dal teatri furlan
Autôrs e atôrs, compagniis e copions, spazis e senis, dal Tresinte in dì di vuê, contâts di Bepi Agostinis intune publicazion di passe 500 pagjinis
Une publicazion dibot di 500 pagjinis, che a cjapin dentri autôrs e atôrs, compagniis e copions, spazis e senis dal teatri in Friûl, dal Tresinte in dì di vuê. Cheste la ultime fadie di Bepi Agostinis, che par passe 40 agns al à metût dongje articui, intervistis e recensions peâts aes musis Thalie e Melpomene, non, chest ultin, che nô furlans o podìn cun svant rimplaçâ cun chel di Adelaide Ristori, atore tragjiche straordenarie nassude a inizi Votcent a Cividât.
Ancje cheste e je une des curiositâts che si puedin cjatâ in “Storie e cronistorie dal teatri in Friûl dal 1300 al 2000″, pardabon une “Bibie” dal teatri furlan che, pagjine dopo pagjine, nus mene ae scuvierte di cheste art a cjase nestre, des sacris rapresentazions di Cividât e Aquilee, ae vivarositât dal Votcent, aben che il furlan al fos doprât dome di râr.
Bisugne di fat spietâ il Vincjesim secul par risultâts di sostance pe lenghe, in gracie di autôrs tant che Riedo Puppo, Renato Appi, Alviero Negro o Gianni Gregoricchio, tant par fâ cualchi non, o midiant di regjiscj e amadôrs che a puartarin une bugade di novitât cu la lôr vision di teatri tant che mieç educatîf e di sperimentazion, e no dome fat di “fufignis”.
Al è propit traviers dai lôr voi che e je descrite buine part dal Nûfcent, o miôr, midiant dai lôr scrits, stant che Agostinis al à ripuartât lis notis dai diaris di Silvio Sattolo, Nevio Ferraro, Walter Faglioni e Enzo Mezzelani.
Ma il spirt che plui di ducj si sint a movisi daûr di dutis chestis pagjinis al è chel di Nico Pepe: une presince vive e ferbinte, e no dome une fantasime de opare. Nol podeve che jessi cussì, viodût che Bepi al è stât prime arlêf e po dopo assistent e confident dal plui grant Pantalon dal Nûfcent.
Chest libri, in sumis, al è un at di amôr, ma soredut un toc fondamentâl de bataie di dute une vite par un Teatri stabil furlan, par che la lenghe e sedi doprade par fâ vierzi i voi, rivant da pît dal cûr dal spetatôr.
di Serena Fogolini


text:
Par cumò Udin par furlan si ferme chi
O visìn i utents di Udin par furlan che, par cumò, il progjet di informazion in lenghe furlane dal Comun si ferme achì. Grazie a dutis e a ducj voaltris che nus vês stâts daûr fin a vuê.
“Far sport – Oltre la crisi”, 524 lis domandis rivadis
A son 524 lis domandis di contribût rivadis in Comun par vê acès ai fonts dal progjet “Far sport – Oltre la crisi”, la iniziative dal assessorât pal sport che e vûl judâ lis fameis in dificoltât cu lis spesis par iscrivi i fruts a di une ativitât sportive. Cuasi dutis, ven a dî 479, a son stadis fatis buinis e si dividaran i 57 mil euros metûts a disposizion dal Comun, di Amga Energia&Servizi e de Casse di Sparagn…
Gnûfs struments pe sigurece in citât
A van indenant i invistiments dal Comun par infuartî il sisteme de sigurece in citât. Lunis ai 21 di Dicembar a undis di matine (11.00), intal parc Ardito Desio dai Riçs, la Aministrazion comunâl e presentarà ae stampe, adun cui rapresentants de Prefeture e des fuarcis di polizie, i contignûts dal progjet su la sigurece finanziât de Regjon. Tra i gnûfs struments che il Comun al è pront a meti in cjamp si à ancje un dron pes ripresis dal…
Di cumò certificâts anagrafics ancje online
Il Comun di Udin, tra i pôcs a nivel talian, al à a pene ativât la pussibilitât di otignî online i certificâts anagrafics o di stât civîl plui frecuents. Di cumò indenant, duncje, si pues vê i certificâts vie Internet dopo vê ativât il servizi par mieç de tessare sanitarie. La ativazion si pues fâle alì dai uficis des Circoscrizions comunâls o ancje li dal URP de Regjon in Zardin Grant. Une volte ativade la tessare, al bastarà tacâ il…
Pedane provisorie pai disabii in Place Sant Jacum
A tacâ dal dopomisdì di vinars ai 11 di Dicembar lis personis disabilis e i gjenitôrs cun fruts e cjaruç a si cjataran une pedane provisorie par podê lâ sul plateatic di Place Sant Jacum e visitâ il Marcjât di Nadâl. La notizie a je rivade dal assessôr pes Ativitâts Produtivis e Turisim Alessandro Venanzi, daspò di vê vût la valutazion positive de bande de sorintendence. Il probleme dal acès ai disabii sul plateatic nol è gnûf pe aministrazion comunâl:…
A cressin in citât lis areis dedicadis ai cjans
In citât a cressin lis areis dedicadis ai cjans, trê spazis libars. Su la fonde dai risultâts otignûts cu lis sperimentazions fatis intai mês stâts, la Zonte comunâl e à decidût di slargjâ i spazis là che i cjans a puedin cori in plene libertât. Ai vot spazis za disponibii (logâts su viâl dello Sport, vie della Roggia, vie Marsala, vie Carducci, vie Divisione Garibaldi Osoppo, vie D’Orlandi, vie Zugliano, vie Ramandolo), si zontin une aree verde in vie Lemene,…
A doplein lis viertiduris serâls de Ludoteche
La Ludoteche comunâl e doplee lis viertiduris serâls. Cun di fat, par dut il mês di Dicembar, i locâi di vie del Sale a restaran vierts ducj i miercus di sere di vot e mieze di sere a undis e mieze di gnot (20.30 – 23.30).
Polizie locâl, convenzion tra i Comuns di Udin e Reane
Dopo dal Comun di Cjampfuarmit ancje chel di Reane si zovarà dai servizis ufierts de polizie locâl de capitâl furlane. Cun di fat e je stade firmade dal comandant de polizie udinese, Sergio Bedessi, e dal segretari comunâl di Reane, Marco Coiz, la convenzion che cul prin di Dicembar e permet di meti a disposizion un agjent de polizie locâl di Udin al servizi de aministrazion comunâl vicine. Lis funzions davueltis a saran pal plui chês di polizie stradâl e…
Cun lunis riunions dal Consei in streaming
Dopo dai esperiments dai ultins agns e dopo vê fat bon il regolament pes ripresis audiovisivis, al è dut a bon par tacâ cu lis diretis in streaming des riunion dal Consei comunâl. La partence e je stade programade par lunis ai 30 di Novembar, a 5 e mieze dopodimisdì. Il servizi al permetarà di fâ viodi in direte lis riunions de Assemblee e des Comissions comunâls e ancje di creâ un archivi dai lavôrs che si puedin viodi sei…
Il Wifi sore nuie al rive intes circoscrizions
Il wifi al rive in perifarie cun dîs ponts di acès in dutis lis circoscrizions. No dome chest, parcè che a tacaran subite ancje dai cors sore nuie par la alfabetizazion informatiche, pandûts ancje in colaborazion cun Insiel, propite par spiegâ ai citadins cemût doprâ la rêt e ducj i servizis digjitâi ufierts de aministrazion comunâl, cun l’obietîf di ridusi plui pussibil il digital divide. Dut chest al è stât aprovât vuê, ai 10 di Novembar, de zonte comunâl su…


text:
Contribûts par eliminâ lis barieris architetonichis
Il Comun di Udin al fâs savê che ai 8 di Novembar al è jentrât in vore il gnûf regolament regjonâl su la concession dai contribûts pe eliminazion des barieris architetonichis intai edificis privâts. I contribûts a integnin i intervents, ancje no di edilizie, che a coventin par tirâ vie pidiments che a limitin la ativitât di personis cun disabilitât motorie o sensoriâl. La domande e à di jessi presentade prime di tacâ cui lavôrs e dentri dai 31 di…